title: Kreikkalainen komedia

text: Uudesta komediasta on säilynyt paljon katkelmia, mutta ei yhtään kokonaista näytelmää. Laajimmin on säilynyt Menandroksen "Ärmätti", joka löydettiin papyruskopiona vuonna 1958. Vuonna 1907 löydetty niin kutsuttu Kairon koodeksi sisältää puolestaan pitkiä jaksoja sellaisista Menandroksen näytelmistä kuin "Välitystuomio", "Samoksen nainen" sekä "Keritty kaunotar". Muutoin suuri osa siitä mitä tiedämme uudesta komediasta on peräisin Plautuksen ja Terentiuksen myöhemmistä latinankielisistä käännöksistä ja mukaelmista.


title: Kreikkalainen komedia

text: Uudessa komediassa rakkaudesta tuli ensimmäistä kertaa draaman pääelementti. Uusi komedia nojasi keskikomediaakin voimakkaammin vakiohahmoihin, kuten äkäinen vanha mies ("senex iratus"); dominoiva vanhempi, joka yrittää tehdä poikansa tai tyttärensä haaveet tyhjiksi, ja joka päätyy samoihin paheisiin ja hullutuksiin kuin josta yritti säästää lapsensa; sekä mahtaileva sotilas, joka on juuri palannut sodasta kovaäänisenä, rahapussi täynnä ja pää tyhjänä. Uusi komedia kuvasi ateenalaista yhteiskuntaa ja sen moraalia, mutta ei pyrkinyt kritisoimaan tai parantamaan sitä.


title: Kreikkalainen komedia

text: Uusi komedia on vaikuttanut Plautuksen ja Terentiuksen roomalaisen komedian kautta eurooppalaiseen kirjallisuuteen, erityisesti William Shakespearen, Ben Jonsonin, William Congreven ja William Wycherleyn komedioihin. Myös suuri osa nykyaikaisesta romanttisesta komediasta ja tilannekomediasta, erityisesti sukupolvikomedia, on uuden komedian perillistä.


title: Ansiosidonnainen työttömyyspäiväraha

text: Ansiosidonnainen työttömyyspäiväraha (myös ansiosidonnainen työttömyysturva) on osa sosiaaliturvajärjestelmään kuuluvaa työttömyysvakuutusta. Suomessa ansiosidonnainen päiväraha otettiin käyttöön vuonna 1985.


title: Ansiosidonnainen työttömyyspäiväraha

text: Ansiosidonnaisen työttömyyspäivärahan määrä perustuu työttömyyttä edeltäneeseen palkkatasoon. Se muodostuu kaikille yhtä suuresta perusosasta, joka on peruspäivärahan suuruinen sekä ansio-osasta, joka perustuu työttömyyttä edeltäneeseen vakiintuneeksi katsottuun palkkaan.


title: Ansiosidonnainen työttömyyspäiväraha

text: Ansiosidonnainen työttömyyspäiväraha on tarkoitettu pääsääntöisesti muille kuin pitkäaikaistyöttömille tai vain vähän työhistoriaa omaaville työttömille. Vuonna 2009 keskimääräinen ansiosidonnainen päiväraha oli 1 186 euroa kuussa eli noin kaksi kertaa niin suuri kuin työmarkkinatuki. Työttömyyskassat hoitavat ansiosidonnaisen työttömyyspäivärahan maksuliikenteen. Peruspäivärahaa vastaava osuus rahoitetaan verovaroilla ja ansio-osa rahoitetaan kaikilta työnantajilta ja työntekijöiltä kerättävillä pakollisilla työttömyysvakuutusmaksuilla.


title: Ansiosidonnainen työttömyyspäiväraha

text:
Peruspäiväraha on vuonna 2015 bruttona keskimäärin 705 euroa kuussa.
Jos työttömällä on alaikäisiä lapsia, perusosaan kuuluu lisäksi lapsikorotus, joka on vuonna 2015 yhdestä alle 18-vuotiaasta lapsesta bruttona 5,29 e/pv, kahdesta lapsesta yhteensä 7,77 e/pv ja kolmesta tai useammasta lapsesta yhteensä 10,02 e/pv.


title: Ansiosidonnainen työttömyyspäiväraha

text: Ansio-osa on pienimpien palkkojen kohdalla 45 prosenttia päiväpalkan ja perusosan erotuksesta. Päiväpalkasta vähennetään kuitenkin palkansaajan työeläke- ja työttömyysvakuutusmaksuja sekä sairausvakuutuksen päivärahamaksua vastaava osuus (n. 4 prosenttia) ennen ansio-osan laskemista. Tästä vähennyksestä seuraa, että ansio-osa jää todellisuudessa keskimäärin 42 prosenttiin päiväpalkan ja perusosan erotuksesta.


title: Ansiosidonnainen työttömyyspäiväraha

text: Jos kuukausipalkka ylittää 105-kertaisesti peruspäivärahan suuruuden (3 292,80 € vuonna 2012), ansio-osa alenee ylimenevältä osalta 20 prosenttiin. Edellä mainittu leikkuri johtaa siihen, että pienistä palkoista maksetaan suhteellisesti suurempaa ansiosidonnaista kuin suurista. Jos palkka on ollut 1 500 euroa, ansiosidonnainen päiväraha on n. 68 prosenttia palkasta, mutta 2 000 euron palkasta laskettuna enää n. 62 prosenttia. Kolmentuhannen euron suuruinen palkka oikeuttaa n. 55-prosenttiseen päivärahaan. Kaikkein pienimmistä palkoista maksetaan 90 prosentin suuruista päivärahaa siten, että päiväraha on aina vähintään peruspäivärahan suuruinen.


title: Ansiosidonnainen työttömyyspäiväraha

text: Ansiosidonnaiseen työttömyyspäivärahaan on oikeutettu henkilö, joka on ollut vähintään 26 viikkoa työttömyyskassan jäsenenä ja täyttänyt työssäoloehdon. Työssäoloehto täyttyy, kun työntekijä on ollut tarkastelujakson eli 28 edellisen kuukauden aikana yhteensä 26 kalenteriviikkoa palkkatyössä. Edellytyksenä on, että henkilöllä on vähintään yksi työssäoloehdon täyttävä kalenteriviikko 30.12.2013 alkaen. Jos henkilöllä ei ole yhtään työssäoloehdon täyttävää kalenteriviikkoa 30.12.2013 alkaen, työssäoloehto täyttyy 34 kalenteriviikon palkkatyöstä 28 kuukauden tarkastelujakson sisällä. Viikkotyöajan tulee olla vähintään 18 tuntia ja palkan alan työehtosopimuksen mukaisen tai mikäli alalla ei ole työehtosopimusta vähintään 1154 euroa kuukaudessa (2014) kokopäivätyöstä.


title: Ansiosidonnainen työttömyyspäiväraha

text: Tarkastelujaksoa pidentävät ajat, mm. sairaus, opinnot, alle kolmivuotiaan lapsen hoito, saavat olla pituudeltaan enintään seitsemän vuotta.


title: Ansiosidonnainen työttömyyspäiväraha

text: Ansiosidonnaista päivärahaa maksetaan 400 täydeltä työttömyyspäivältä.


title: Ansiosidonnainen työttömyyspäiväraha

text: Mikäli henkilö on ollut työttömänä 400 päivän jälkeen, paluu 400 päivänä maksettavan ansiosidonnaisen työttömyyspäivärahan piiriin tapahtuu työssäoloehdon täyttämällä. Oikeutta ansiosidonnaiseen työttömyysturvaan ei synny, jos työstä ei makseta työehtosopimuksen mukaista palkkaa. Jos alalla ei ole työehtosopimusta, kokopäivätyöstä on maksettava vähintään 1154 euroa kuukaudessa (2014), jotta työsuhde kartuttaisi työssäoloehtoa.


title: Ansiosidonnainen työttömyyspäiväraha

text: Ansiosidonnainen työttömyyspäiväraha maksetaan työttömyysturvalain perusteella, oikeus siihen todetaan työ- ja elinkeinotoimiston työllisyyden edistämistoimikunnan antamalla työllisyyspoliittisella lausunnolla, josta ei työttömyysturvalain mukaan saa valittaa, mutta sen perusteella tehdystä työttömyyskassan päätöksestä voi valittaa.


title: Ansiosidonnainen työttömyyspäiväraha

text: Ansiosidonnaisen työttömyyspäivärahan peruspäivärahaa vastaavan osan maksaa valtio. Ansiosidonnaisen osan rahoittavat työnantajat ja työntekijät Työttömyysvakuutusrahastolle maksettavien pakollisten työttömyysvakuutusmaksujen kautta. Työttömyyskassat rahoittavat lisäksi jäsenmaksuillaan 5,5 % ansiopäivärahoista.


title: Ansiosidonnainen työttömyyspäiväraha

text: Ansiosidonnaisen saamiseksi on oltava 26 viikkoa jonkin työttömyyskassan jäsenenä. Jäsenyysajat eri kassoissa voivat täydentää toisiaan.


title: Ansiosidonnainen työttömyyspäiväraha

text: Ansiosidonnaista saavat vain työttömyyskassojen jäsenet, vaikka kaikki 17–64-vuotiaat työssäkäyvät ja heidän työnantajansa maksavat työttömyysvakuutusmaksua, joka kattaa 55–58 % kuluista, ja valtio 37–39 %; kassojen jäsenmaksut 5,5 %. Perustuslakivaliokunnan mukaan maksu on veroluonteinen. Sata-komiteassa kaavailtiin kaikille yhteisen työttömyyskassan perustamista, jolloin kaikki ne, jotka ansaitsevat enemmän kuin sen rajan (810 €/kk v. 2018), josta ansiosidonnaista alkaa kertyä, saisivat ansiosidonnaista korvausta. Ammattiyhdistysliike vastusti tätä ja se ei toteutunut.


title: Ansiosidonnainen työttömyyspäiväraha

text: Työttömyysvakuutusrahasto tilittää KELAlle niiden palkansaajien työttömyysvakuutusmaksut, jotka eivät kuulu työttömyyskassaan. Vuonna 2017 tuo summa oli 158 M€ , mikä vastaa noin 4 % kerätyistä työttömyysvakuutusmaksuista. Toisin sanoen kassoihin kuulumattomien tulo-osuus vaikuttaisi olevan noin 4 % kaikista työttömyysvakuutuksen piiriin kuuluvista tuloista. Toisaalta kassaan kuulumattomia on jopa 15 % kaikista palkansaajista . Toisten arvioiden mukaan osuus olisi pienempi, noin 7 - 8 %. Joka tapauksessa työttömyyskassoihin kuulumattomat näyttävät olevan pienituloisempia kuin suomalaiset palkansaajat keskimäärin, ja heidän ansiosidonnaisesta saamansa hyöty olisi keskimääräisesti pieni, jopa olematon. Kassajäsenyydestä riippumatta kaikki työttömät ovat oikeutettuja työttömyysturvan peruspäivärahaan tai työmarkkinatukeen.


title: Ansiosidonnainen työttömyyspäiväraha

text: Useimmat työttömyyskassat toimivat ammattiliittojen yhteydessä, mutta niihinkin voi liittyä liittymättä vastaavaan ammattiliittoon ja päinvastoin. Toisaalta esimerkiksi Yleinen työttömyyskassa (YTK) on liitoista riippumaton ja siihen kuka tahansa voi liittyä.


title: Ansiosidonnainen työttömyyspäiväraha

text: Professori Heikki Hiilamo, kansanedustaja Osmo Soininvaara, Vattin ylijohtaja Juhana Vartiainen ym. ehdottivat 23.1.2015 kaikille samaa oikeutta ansiosidonnaiseen työttömyysturvaan kassajäsenyydestä riippumatta. Helsingin Sanomat myönsi nykyisen järjestelmän epäreiluksi ja aloitteen lupaavaksi muttei uskonut ay-liikkeen suostuvan siihen ja piti parempana toteuttaa se taloudellisesti parempana aikana. Myös Norjassa ja Islannissa ansioturva kuuluu kaikille. Valtiovarainministeriön Mauri Kotamäki ja Jukka Mattila puolsivat Hiilamon ym. ehdotusta. He pitivät nykymallia samaan tapaan epäoikeudenmukaisena kuin sitä, että kaikki sairausvakuutusmaksua maksavat palkansaajat eivät saisi palkallista sairauslomaa tai eläkevakuutusmaksujaan vastaan eläkettä. Heistä kassojen 5,4 %:n osuus rahoituksesta voidaan hoitaa nostamalla työttömyysvakuutusmaksu 1,1 %:iin 0,65 %:sta tai lyhentämällä ansioturvan kestoa. Ratkaisu paitsi lisäisi oikeudenmukaisuutta myös pienentäisi tuloeroja. Hallinnolliset kulut vähenisivät, kun peruspäiväraha katoaisi kaikkien saadessa ansiosidonnaista.


title: Painomuovaus

text: Painomuovauksesta käytetään useita eri nimiä sekä suomeksi että englanniksi. Painomuovaus tai numeerinen painomuovaus on yleisin suomenkielinen termi, mutta myös termiä muotiton muovaus käytetään vielä joissakin yhteyksissä.


title: Painomuovaus

text: Englanninkieliset termit painomuovaukselle ovat incmental sheet forming, incremental forming, single point incremental forming ja dieless forming (lähinnä Japanissa).


title: Painomuovaus

text: Numeerinen painomuovaus (engl. incremental forming, dieless NC forming) on ohutlevyjen kylmämuovausmenetelmä, joka on kehitetty prototyyppien ja pienten sarjojen valmistukseen. Menetelmän juuret ovat 1990-luvun Japanissa, jossa professori Matsubara keksi tavan muovata ohutlevyjä ilman kalliita työkaluja. Sittemmin menetelmää on tutkittu ja kehitetty eri puolilla maailmaa. Vuonna 2004 ainoa kaupallinen numeerisen painomuovauksen sovellus on Amino Corporationin valmistama portaalityyppinen painomuovauskone.


title: Painomuovaus

text: Ohutlevyaihio kiinnitetään nelikulmaiseen kehikkoon, joka on kiinnitetty pystyjohteisiin. Muovauksen edetessä kehikko liikkuu alaspäin yhtäaikaisesti työkalun kanssa. Koneesta riippuen kehikko voi liikkua myös x-y-tasossa muovauksen aikana.


title: Painomuovaus

text: Muovaus tapahtuu tietokoneohjatulla työkalulla, joka liukuu levyn pinnalla painaen. Työkalu etenee kerroksittain alaspäin, jolloin levy venyy ja taipuu haluttuun muotoon. Työkalu painaa levyä riittävällä voimalla, että levyn muodonmuutos jää pysyväksi. Voima riippuu muovattavasta materiaalista ja levyn paksuudesta. Muovauksessa ei tarvita muottia, vaan muovattavaa ohutlevyä tuetaan tarvittavista kohdista aihion alle sijoitettavalla kiinteällä tuella.


title: Painomuovaus

text: Muovausratojen ohjelmointiin liittyvät työvaiheet voidaan jaotella seuraavasti.


title: Painomuovaus

text:
Muovattavasta kappaleesta tarvitaan 3D CAD -malli, jonka avulla muovausradat voidaan CAM-ohjelmistossa luoda. CAM-ohjelmisto ei tarvitse täydellistä 3D CAD -mallia (tilavuusmalli) muovattavasta kappaleesta vaan pelkät muotopinnat riittävät. Näiden pohjalta voidaan tarvittavat muovausradat luoda sekä alapuoleinen tuki suunnitella.
Alapuoleinen tuki suunnitellaan aina kappalekohtaisesti. Tarvittavan tuen määrä riippuu kappaleen muodosta ja halutusta tarkkuudesta. Yksinkertaisimmillaan alapuolinen tuki voi olla pystysuora tappi, mutta tarkemmissa muovauksissa tarvitaan täydellinen alapuolinen tuki.


title: Painomuovaus

text: Mikäli kappale on mallinnettu erillisellä CAD-järjestelmällä, joudutaan kappaleen geometria siirtämään CAM-ohjelmistoon. Yleisin tapa on siirtää geometria ns. neutraalissa tiedostoformaatissa (esim. IGES). Tällöin yleensä siirretään vain tarvittavat piirteet valmistettavasta kappaleesta eikä koko 3D CAD -mallia. Esimerkiksi siirretään pelkät muovattavat pinnat.


title: Painomuovaus

text: Ennen kuin luotuja muovausratoja voidaan ajaa robotilla, joudutaan CAM-ohjelmiston tuottama NC-koodi kääntämään robotin ymmärtämään muotoon. Eri CAM-järjestelmien tuottama NC-koodi on pääasiassa samanlaista, mutta varsinkin erityiskäskyjen kirjoitusmuoto on erilainen.


title: Painomuovaus

text: Käännetyillä muovausradoilla muovataan robotilla halutunlainen kappale.


title: Painomuovaus

text: Muovauspöydällä on kaksi erilaista toimintaperiaatetta: kiinteä kiinnityskehikko tai liikkuva kiinnityskehikko.


title: Painomuovaus

text: Muovattava levy kiinnitetään pöydässä kiinteään kehikkoon. Muovauspöydän toiminta perustuu periaatteeseen, jossa liikkuvalla levyllä nostetaan muovauksessa käytettävää alapuoleista tukea. Varsinainen levyn muovaus tapahtuu muovattavan levyn x, y -tasossa kerroksittain. Muovatun kerroksen jälkeen liikkuva levy nousee ylöspäin z-suunnassa halutun askeleen verran.


title: Painomuovaus

text: Muovattava levy kiinnitetään liikkuvaan kehikkoon. Muovauspöydässä kehikko laskee "vapaasti" z-suunnassa muovauksen aikana. Muovattava levy on tuettu alla olevaan alapuoliseen tukeen. Lisäksi kehikkoa voidaan keventää tarvittaessa esimerkiksi paineilmasylintereillä. Muovauksen aikana levyn muovaus tapahtuu x,y -tasossa kerroksittain siten, että muovatun kerroksen jälkeen muovaustyökalu siirtyy alaspäin z-suunnassa halutun askeleen verran ja samalla "painaa" liikkuvaa kehikkoa alaspäin.


title: Painomuovaus

text: Numeerisen painomuovauksen tärkeimpiä prosessiparametrejä ovat:


title: Painomuovaus

text: Parametrit vaikuttavat toisiinsa. Yhden parametrin muuttaminen aiheuttaa rajoituksia toisiin parametreihin ja muovausta suunniteltaessa joudutaan päättämään, mitkä ominaisuudet ovat toisia tärkeämpiä juuri kyseisessä kappaleessa.


title: Painomuovaus

text:
Muovattavan levyn suurin mahdollinen paksuus määräytyy koneen koon ja muovattavan materiaalin mukaan. Koska materiaalien myötörajat vaihtelevat, myös myötörajan ylittämiseen vaadittava voima vaihtelee. Muovauslaitteiston osalta muovaukseen tarvittava voima on kriittinen suure levynpaksuutta määriteltäessä.
Robottiavusteisessa painomuovauksessa robotin jäykkyys ja voima rajoittavat muovattavan levyn suurinta mahdollista paksuutta. Käsivarsirobotti koostuu useasta varresta, jotka liittyvät toisiinsa nivelten avulla. Jokaisessa nivelessä on sähkömoottori, joka ohjaa varren liikkeitä. Nivelet ja moottoroinnit aiheuttavat rakenteeseen joustoja, joka robotin kärjessä mitattuna voi olla useita millimetrejä. Tämä jousto aiheuttaa epätarkkuutta myös muovausrataan niissä tilanteissa, joissa työkaluun kohdistuu paljon voimaa. Epätarkkuutta voidaan kompensoida ohjelmallisesti, jolloin saavutettu muokkaustarkkuus on parempi.


title: Painomuovaus

text:
Jos muovaava työkalu on suora ja kiinnitetty kappaleen yläpuolelle, sisäänpäin kääntyvien muotojen muovaaminen edellyttää erikoistyökaluja. Tätä ongelmaa voidaan kiertää muovaamalla kappaletta uudelleen toisessa asennossa.
Työkalun pään halkaisija määrittää pienimmän mahdollisen pyöristyssäteen. Työkalun pienin mahdollinen halkaisija määräytyy muovattavan materiaalin mukaan. Vaikeasti muovattavien materiaalien, kuten ruostumattoman teräksen, muovauksessa työkaluun kohdistuu suuria sivuttaisvoimia, jotka voivat katkaista ohuen työkalun.
Työkalun halkaisija vaikuttaa myös pinnanlaatuun, mahdolliseen kulmajyrkkyyteen ja muovausvoimiin.


title: Painomuovaus

text: Toinen geometrinen rajoitus liittyy materiaalin käyttäytymiseen muovauksessa. Numeerisessa painomuovauksessa muodonmuutos tapahtuu paikallisesti ainoastaan työkalun alla ja sen välittömässä läheisyydessä. Muovauksen aikana materiaali ei virtaa muualta aihiosta muodonmuutoskohtaan päin, vaan koko muodonmuutos aiheutuu muovattavan kohdan ohenemisesta. Aihiota taivutettaessa se ohenee suoraan verrannollisesti taivutuskulmaan nähden, jolloin levyn tilavuuden pysyessä samana levyn paksuus rajoittaa mahdollista taivutuskulmaa. Ilmiötä kuvaa Sinin laki.


title: Painomuovaus

text: t=tsinα


title: Painomuovaus

text: t= levyn lopullinen paksuus


title: Painomuovaus

text: t= levyn alkuperäinen paksuus


title: Painomuovaus

text: α = taivutuskulma


title: Painomuovaus

text: Numeerisessa painomuovauksessa työkalun muovausrata on kerroksittainen. Jokaisen kerroksen välissä työkalu liikkuu määritellyn askeleen verran alaspäin. Tätä kutsutaan z-syötöksi. Useimmiten z-portaan arvot ovat 1,0–0,2mm välillä materiaalista ja muovattavasta geometriasta riippuen. Pienempi syöttö tuottaa paremman pinnanlaadun, mutta vastaavasti muovausaika kasvaa. Kun syöttöä pienennetään riittävästi, työkalu muovaa samaa kohtaa useita kertoja, jolloin materiaalin muokkauslujittumiskyky loppuu ja materiaali murtuu.


title: Painomuovaus

text: Kappaleen muovausaika numeerisessa painomuovauksessa riippuu geometriasta, valitusta z-syötöstä ja käytetystä muovausnopeudesta. Geometria vaikuttaa muovausradan pituuteen, ja jos muovausnopeus pidetään vakiona, radan pituus on suoraan verrannollinen muovausaikaan. Z-portaan arvo on suoraan verrannollinen muovausratojen määrään ja siten muovausaikaan.


title: Sesklí

text: Sesklí (; myös "Sesklío", Σεσκλίο) on pieni Kreikan saari, joka kuuluu Dodekanesian saariryhmään. Saaren pinta-ala on 1,826 neliökilometriä ja se on asumaton (vuonna 2011). Hallinnollisesti Sesklí kuuluu Sýmin kuntaan, Ródoksen alueyksikköön ja Etelä-Egean saarten alueeseen.


title: Sesklí

text: Sesklí sijaitsee Välimereen kuuluvan Egeanmeren kaakkoisosassa Sýmin eteläpuolella. Saari kuuluu Natura 2000 -verkoston piiriin ja on myös osa kansainvälisesti tärkeää lintualuetta, johon kuuluvat Sými lähisaarineen.


title: Sesklí

text: Sesklín väkiluvun kehitys vuodesta 1947 vuoteen 2011:


title: Rinta-Jouppi

text: Rinta-Joupin Autoliike Oy on suomalainen 1950-luvulta alkaen autokauppaa harjoittanut perheyritys. Yritys syntyi Pohjanmaan lakeuksilla Tervajoella, jossa autokauppa ja yrityksen hallinto toimivat edelleen. Yritys on kasvanut maanlaajuiseksi ja toimii 19 paikkakunnalla: Isossakyrössä Tervajoen taajamassa, Vaasassa, Porissa, Turussa, Raumalla, Oulussa, Kempeleessä, Jyväskylässä, Mikkelissä, Helsingissä, Ylivieskassa, Keuruulla, Rovaniemellä, Kokkolassa, Espoossa, Hyvinkäällä, Järvenpäässä, Porvoossa ja Joensuussa.


title: Rinta-Jouppi

text: Rinta-Joupin Autoliike edustaa automerkkejä BMW, Ford, Honda, Kia, Lexus, Opel, Peugeot, Škoda, Subaru, Mitsubishi ja Toyota. Lisäksi edustuksessa on matkailuajoneuvomerkkejä.


title: Rinta-Jouppi

text: Rinta-Joupin Autoliike Oy:n liikevaihto vuonna 2017 oli 292 miljoonaa euroa ja henkilöstömäärä 385.


title: Rinta-Jouppi

text: Jarmo Rinta-Jouppi Oy on erillinen, Rinta-Joupin Autoliikkeen omistavan Ari Rinta-Joupin veljen, Jarmo Rinta-Joupin omistama, vuonna 1987 perustettu yritys, joka toimii Seinäjoella, Kuopiossa, Helsingissä, Tampereella, Hämeenlinnassa, Kotkassa, Lahdessa, Lappeenrannassa ja Vantaalla. Yhtiö edustaa automerkkejä Ford, Kia ja Opel.


title: Rinta-Jouppi

text: Jarmo Rinta-Jouppi Oy:n liikevaihto vuonna 2015 oli 197 miljoonaa euroa ja henkilöstömäärä 200.


title: Hopla

text: Hopla on belgialainen 3D-animaatiosarja, jota on valmistettu vuodesta 1999 lähtien. Ohjelmassa opetetaan asioita ja esineitä musiikin avulla. Sarjan päähenkilöinä ovat Hopla-jänis, Onki-sika, Nina-karhu sekä Lola-kissa. Suomessa sarjaa on esittänyt MTV Juniori.


title: Bartender (EP)

text: Bartender (EP) on Peer Güntin kolmas EP, joka julkaistiin vuonna 1987. Levy sisältää kappaleen ”Boogie Man Keeps Coming”, ”Bartender”-singlen pidennetyn ja uudelleenmiksatun version sekä neljä Tavastia-klubilla äänitettyä livekappaletta.


title: Bartender (EP)

text: EP nousi Suomen virallisen listan kahdeksannelle sijalle.


title: Grayson Sinclair

text: Grayson Sinclair on fiktiivinen hahmo, Emmerdale saippusarjassa. Häntä esittää Christopher Villiers.


title: Grayson Sinclair

text: Grayson kuuluu erittäin varakkaaseen ja vaikutusvaltaiseen Sinclairien perheeseen. Hän asuu yhdessä vaimonsa Perditan ja äitinsä Rosemaryn kanssa Oakwellin kartanossa. Grayson on tottunut elämään äitinsä rahoilla ilman huolen päivääkään.


title: Grayson Sinclair

text: Grayson tuli mukaan kuvioihin Oakwellin kartanolla järjestetyillä illallisilla yhdessä vaimonsa Perdyn kanssa. Hän oli myös bestman veljensä Alasdairin häissä ja piti siellä suurta mellakkaa. Perdita lirkutteli Hari Prasadille saadakseen vain Graysonin mustasukkaiseksi, koska Grayson on ollut hänelle uskoton. Grayson sanoi Harille muutaman valitun sanan ja tämä perääntyi suosiolla.


title: Grayson Sinclair

text: Kun King's River'in näytetalo räjähti, Grayson tarjosi lakimiehen palveluksiaan Kingeille. Tom käännytti kuitenkin hänet ensimmäisen kerran ja paljasti pojilleen epäilevän Graysonin ammattitaitoa. Seuraavana päivänä Grayson kuitenkin palasi ja Kingit suostuivat kuuntelemaan hänen asiansa, ja Grayson pääsi toimimaan Kingien lakimiehenä. Grayson kärsi rahavaikeuksista ja varasti äitinsä talosta akvarelleja ja vei ne myytäväksi Rodneyn antiikkikauppaan. Grayson joutui tunnustamaan äidileen tekosensa, kun tämä teetti inventaarion Oakwellissa ja inventaariossa selvisi taulujen puuttuvan vierashuoneesta.


title: Bad Boys Are Here (EP)

text: Bad Boys Are Here on Peer Güntin toinen EP. Levyn nimikappale on peräisin Backseat-levyltä, ja kappaleet "Down By The Shadow", ja "Little Squeezer" Backseat-singlen B-puolelta.


title: Bad Boys Are Here (EP)

text: EP nousi Suomen virallisen singlelistan sijalle 17.


title: Bad Boys Are Here (EP)

text: Kaikki kappaleet Timo Nikki, Teijo Erkinharju ja Teijo Kettula.


title: Titaanien kirous

text: Titaanien kirous ("The Titan's Curse") on Rick Riordanin kirjoittaman Percy Jackson -fantasiakirjasarjan kolmas osa. Kirjassa merenjumala Poseidonin poika saa tehtäväkseen ratkaista karmean ennustuksen.


title: Titaanien kirous

text:
Percy Jackson ja hänen ystävänsä Thaleia sekä Annabeth törmäävät kahteen vahvaan puoliveriseen, Nico ja Bianca di Angeloon. Ennen kuin he pääsevät turvaan, hyökkää heidän kimppuunsa antiikin hirviö Mantikhoros. Annabeth joutuu kidnapatuksi, ja Percy tutustuu ensimmäistä kertaa metsästäjäjoukkoon, jota johtaa jumalatar Artemis. Antiikin karmein hirviö on vapaalla jalalla, ja ainoastaan Artemis voisi jäljestää sen, mutta hän katoaa kuin tuhka tuuleen. Percy ystävineen yhdistää voimansa Artemiksen metsästäjien kanssa.
He lähtevät etsintäretkelle ratkomaan ennustusta, johon sisältyy leirinjohtaja Kheironissa epäluuloa herättänyt Titaanien kirous.


title: Titaanien kirous

text: Metsästäjiin liittynyt Bianca myös kuolee kun he käyvät jumalten kaatopaikalla aavikolla, koska hän halusi viedä Nicolle hänen ainoan hahmon joka puuttuu häneltä mythomagic-pelissä. Koska Bianca otti kaatopaikalta hahmon hän tarjoutui menemään Talos-robotin - joka ahdisteli heitä - sisään ja sotki sen sisältä niin että Bianca jäi sen alle kun robotti rikkoutui.


title: Titaanien kirous

text: Muut jatkavat pian matkaa(Zoë, Grover, Percy ja Thaleia) ja päätyvät Hooverin padolle, jolla kohtaavat jälleen Atlaksen herättämät luurangot. Thaleia uskaltaa kuitenkin pyytää apua isältään ja saa kaksi pronssienkeliä auttamaan heitä. Enkelit heittävät heidän San Franciscoon. He päättävät kysyä neuvoa vanhalta merenhengeltä. Mutkikkaiden tapahtumien kautta Grover päätyy kaitsemaan pelättyä hirviötä, jonka Percy oli jo kerran pelastanut ja antanut nimen Mansikki.


title: Titaanien kirous

text: He luulevat ensin olevansa taas nollapisteessä, koska heidän pitäisi ehtia Hesperidien puutarhaan ennen auringon laskua, mutta Thaleia muistaa erään joka saattaisi auttaa. He menevät Annabethin isän luo, jolta pyytävät kyytiä Othrysvuorelle, jolta epäilevät Annabethin ja Artemiin löytyvän. He pääsevät Othrysvuoren juurelle, Hesperidien puutarhaan. Zoë paljastuu entiseksi Hesperidiksi ja hänen harhauttaessaan Ladonia Percy ja Thaleia kiertävät vuorelle. Ladon puree kaikesta huolimatta Zoëa kylkeen.


title: Titaanien kirous

text: Vuorella he kohtaavat titaani Atlaksen, joka puolestaan paljastuu Zoën isäksi. Percy häviää taistelussa Atlasta vastaan ja joutuu kantamaan hetken Titaanien kirousta, taivaan kantta. Artemiin avulla Atlas jää vanhan taakkansa alle jälleen. Thaleia, joka ajautuu taisteluun Lukea vastaan potkaisee tämän vuorelta alas. Luke säilyy silti hengissä, kuin ihmeen kaupalla. Ilman tri Chasen, Annabethin isä saapumista, he olisivat joutuneet taisteluun, jonka olisivat luultavasti hävinneet. Artemis kutsuu rekensä paikalle ja laskeutuvat San Franciscon lentokentälle. Zoë kuolee Ladonin ja isänsä antaman iskun myötä.


title: Titaanien kirous

text: He menevät Olympoksella pidettävään talvipäivänseisaukseen Artemiin perässä Blackjackin ja muiden pegasoksien kyydillä. Olympoksella jaetaan palkintoja ja tuomioita, mutta kukaan ei kuole ja Thaleiasta tulee uusi Metsästäjien komentaja. Hän ei siis koskaan tule täyttämään 16, joka on päivän päässä.


title: Titaanien kirous

text: Leirillä Nico suuttuu kuullessaan Biancan kuolleen; hän syyttää Percyä ja karkaa metsään. Sitä ennen luurankosoturit hyökkäävät, mutta Nico pakottaa ne maan alle paljastuen Haadeksen pojaksi.


title: Léros

text: Léros () on Kreikan saari, joka sijaitsee Egeanmeren itäosassa ja kuuluu Dodekanesian saariryhmään. Se on yksi saariryhmän kahdestatoista pääsaaresta. Saaren pinta-ala on 53 neliökilometriä ja asukasluku 7 907 (vuonna 2011). Hallinnollisesti saari kuuluu Léroksen kuntaan, Kálymnoksen alueyksikköön ja Etelä-Egean saarten alueeseen. Saaren pääkaupunki on Agía Marína.


title: Léros

text: Léros sijaitsee Egeanmeren itäosassa ja kuuluu Dodekanesian saaristoon. Sen lähimmät saaret ovat Kálymnos etelässä, Leipsoí pohjoisessa ja Pátmos luoteessa. Etäisyys Kálymnokselle on alle 2 kilometriä, ja välissä on useita pieniä saaria. Siksi saarten välille on joskus suunniteltu siltaa, jota ei kuitenkaan ole rakennettu.


title: Léros

text: Saaren pinta-ala on noin 53 neliökilometriä ja rantaviivan pituus noin 70 kilometriä. Saaren pituus on noin 15 kilometriä ja leveys kapeimmillaan noin 1,5 kilometriä. Saari on vuoristoinen ja sen korkein kohta kohoaa noin 500 metrin korkeuteen.


title: Léros

text: Léros kuuluu hallinnollisesti Léroksen kuntaan, johon kuuluu myös lähialueen pienempiä saaria. Kunta kuuluu Kálymnoksen alueyksikköön ja se Etelä-Egean saarten alueeseen.


title: Léros

text: Saaren suurimmat asutukset ovat pääkaupunki Agía Marína (2 372 asukasta), saaren merkittävin satamakaupunki Lakkí (2 058), Álinda (748), Kamára (643) ja Xirókampos (514). (Katso myös: Luettelo Léroksen kunnan kaupungeista ja kylistä.)


title: Léros

text:
Antiikin aikana Lérosta kutsuttiin Artemiin saareksi, ja se tunnettiin tämän temppelistä ("Artemis Parthenos") ja hunajastaan. Saaren ensimmäiset asukkaat saapuivat Miletoksesta. Heidän jälkeensä Lérosta ovat asuttaneet kreetalaiset, joonialaiset, bysanttilaiset ja rodoslaiset. Saaren antiikin aikainen pääkaupunki Leros sijaitsi lähellä nykyistä pääkaupunkia sen länsipuolella.
Johanniittain ritarikunta valloitti Léroksen vuonna 1314. Osmanien valtakunnan osaksi saari liitettiin vuonna 1523. Italia valloitti Léroksen ja muun Dodekanesian Kastelórizoa lukuun ottamatta vuonna 1912. Virallisesti Italia sai saaret hallintaansa Lausannen sopimuksessa vuonna 1923. Saari toimi Italian sotilastukikohtana. Italialaiset rakensivat Lakkín kaupungin (Porto Lago) 1930-luvulla.


title: Léros

text: Saarella käytiin 26. syyskuuta – 16. marraskuuta 1943 toiseen maailmansotaan kuulunut Léroksen taistelu, jossa italialaiset, britit ja kreikkalaiset ottivat yhteen saksalaisten kanssa. Taistelu päättyi saksalaisten voittoon ja marraskuussa 1943 Saksa miehitti Léroksen. Britit miehittivät saaren 9. toukokuuta 1945 ja Kreikkaan saari liitettiin 7. maaliskuuta 1948.


title: Léros

text: Léroksella on ollut aiemmin jossain määrin huono maine kolmesta syystä. Kreikan sisällissodan (1946–1949) jälkeen saarella toimi kommunistien orpojen ja huostaanotettujen lasten koulu. Kreikan sotilasjuntan aikana vuosina 1967–1974 saarella toimi vankileiri. Vuonna 1959 saarelle perustettiin psykiatrinen sairaala. Se aiheutti vuonna 1989 mediaskandaalin, kun sen keskitysleirimäisiksi kuvatut olot paljastuivat BBC-dokumentissa koko Euroopalle. Mielisairaalan tilanne korjattiin EU-rahoituksella. Se on toiminnassa täysin uudelleenjärjesteltynä edelleen ja se on saarelle merkittävä taloudellisesti.


title: Léros

text: Suomessa Léros tunnetaan muun muassa kirjailija Göran Schildtin ja "Daphne"-purjeveneen kotina Kreikassa. Schildtit muuttivat saarelle vuonna 1965 ja heidän talonsa Villa Kolkis sijaitsee Spilián kylässä. Schildt kuvaa saarta ja saarelaisten elämää erityisesti teoksessaan "Dianan saari".


title: Léros

text: Saaren merkittävin työnantaja on pitkään ollut psykiatrinen sairaala, jonka ansiosta saari ei ole ollut riippuvainen turismista. Se työllistää noin 1 000 henkeä. Muutoin Léroksen pääelinkeinot ovat kalastus ja maanviljely. Saarella kasvatetaan esimerkiksi johanneksenleipäpuuta, oliivia, hedelmiä, viikunaa, tupakkaa ja viinirypälettä.


title: Léros

text: Léroksen pääsatama sijaitsee Lakkíssa. Saarelle liikennöi päivittäin lautta pääkaupunki Ateenan kupeessa sijaitsevasta Pireuksesta. Lauttoja liikennöi myös Kosilta, Ródokselta ja Kálymnokselta sekä useilta muiltakin Dodekanesian saariston saarilta. Kesäisin katamaraani liikennöi Lérokselta myös esimerkiksi Leipsoílle, Ikaríalle, Pátmokselle, Sýmille, Sámokselle ja Kosille.


title: Léros

text: Léroksen lentoasema sijaitsee saaren pohjoisosassa lähellä Parthénin kylää. Olympic Airlines operoi kentältä päivittäin Ateenan kansainväliselle lentoasemalle.


title: Retkikunta 1

text: Retkikunta 1 () oli Kansainvälisen avaruusaseman ensimmäinen pysyvä miehistö.


title: Retkikunta 1

text: Miehistö laukaistiin 31. lokakuuta 2000 kello 7.52 UTC Baikonurin kosmodromilta Kazakstanista Sojuz TM-31 avaruusaluksella kohti avaruusasemaa. Kierrettyään maapallon 33 kertaa he telakoituivat Gidzenkon ohjaamana kansainvälisen ISS-aseman Zvezda-moduuliin 2. marraskuuta 2000 kello 9.21 UTC. 90 minuuttia telakoitumisen jälkeen Shepherd avasi Zvezdan luukun ja miehistö siirtyi avaruusasemalle.


title: Retkikunta 1

text: Miehistö auttoi aseman , muun muassa uuden Destiny-moduulin asennuksessa ja tekivät tieteellisiä kokeita. Kolmen asemallaolokuukaudensa aikana miehistö isännöi kolmea asemalla käynyttä avaruussukkulamiehistöä, jotka Destinyn lisäksi toivat yhdysvaltalaisia aurinkopaneeleita ja muita keskeisiä laitteita. Laitteiden aktivoinnin lisäksi miehistö purki kahden asemalla vierailleen miehittämättömän Progress-rahtialuksen lastin. Kolmen ensimmäisen viikon aikana he aktivoivat aseman elossapitojärjestelmän ja purkivat aikaisempien aluksella vierailleiden sukkuloiden jättämiä tarvikkeita valmistaakseen aseman ottamaan vastaan tulevia miehistöjä.


title: Robb Stauber

text: Robb Stauber (s. 25. marraskuuta 1967, Duluth, Minnesota) on eläkkeellä oleva yhdysvaltalainen jääkiekkomaalivahti. Hänet varasi NHL:n Los Angeles Kings vuonna 1986. Hänet varattiin kuudennella kierroksella varausnumerolla 107.


title: Robb Stauber

text: Robb ehti pelata urallaan Kingsien lisäksi kuusi ottelua Buffalo Sabresissa. Nykyisin hän toimii Minnesotan Yliopistojoukkueen maalivahtivalmentajana.


title: Robb Stauber

text: Robb teki maalin AHL:ssä lokakuussa 1995.


title: Robb Stauber

text: Nykyisin Stauber pelaa jääpalloa Duluth Dynamon joukkueessa. Hänet valittiin Yhdysvaltain maajoukkueeseen Moskovassa pelattaviin vuoden 2010 MM-kisoihin. Hänellä on myös maalivahtienharjoituskeskus nimeltä Stauber's Goalcrease.


title: Steve Shields

text: Steve Shields tarkoittaa seuraavia henkilöitä:


title: Jyväskylän satama

text: Jyväskylän satama on Jyväsjärven rannalla Jyväskylän Lutakossa sijaitseva satama. Satama on Päijänteen pohjoisin matkustajasatama. Maantäytön osalta satama on rakennettu 1970-luvun lopulla. Sataman alueella sijaitsee Satamapaviljonki, joka on rakennus- ja kulttuurihistoriallisesti suojeltu rakennus. Sataman kautta kulkee noin 40 000 matkustajaa vuodessa.


title: Jyväskylän satama

text: Yksi sataman matkustaja-aluksista on M/S Rhea.


title: Steve Shields (jääkiekkoilija)

text: Steve Shields (s. 19. heinäkuuta 1972 North Bay, Ontario) on kanadalainen entinen jääkiekkomaalivahti. Hän pelasi NHL-sarjassa 246 ottelua vuosina 1995–2006. Hän pelasi myös Pohjois-Amerikan alasarjoissa.


title: Steve Shields (jääkiekkoilija)

text: Shields aloitti uransa kotikaupunkinsa juniorijoukkueessa. Hän edusti North Bay Trappersia 16-vuotiaana NOJHL-juniorisarjassa 1988–1989 ja seuraavalla kaudella St. Mary's Lincolnsia alemmassa GOJHL-junnusarjassa. 18-vuotiaana Shields meni Michiganin yliopistoon, jonka joukkueessa hän pelasi neljä vuotta. Jo ensimmäisen yliopistokauden jälkeen Buffalo Sabres varasi Shieldsin vuorolla 101 .


title: Steve Shields (jääkiekkoilija)

text: Kaudeksi 1994–1995 Shields siirtyi Buffalon organisaatioon. Hän vietti kauden farmijoukkueissa AHL-liigan Rochester Americansissa ja ECHL-liigan South Carolina Stingrays'ssä. Kaudella Shields pelasi uransa ensimmäisen ottelun NHL-sarjassa. Kauden aikana hänelle kertyi vain kaksi ottelua Buffalossa, valtaosan kaudesta kuluessa Rochesterissa jossa Shields voitti kauden päätteeksi Calder Cupin.


title: Steve Shields (jääkiekkoilija)

text: Kaudella Shields sai Buffalossa enemmän peliaikaa Dominik Hasekin varamaalivahtina. Pudotuspeleissä hän tuurasi menestyksekkäästi loukkaantunutta Hasekia, ja varmisti joukkueelleen voitot kahdesta ensimmäisestä pudotuspelikierroksesta. Buffalo putosi lopulta konferenssifinaaleissa. Shields jatkoi vielä kauden Hasekin varamiehenä, mutta kauden jälkeen hänet myytiin San Jose Sharksiin vaihdossa Kay Whitmoreen.


title: Steve Shields (jääkiekkoilija)

text: San Josessa Shields sai selvästi aiempaa enemmän peliaikaa. Hän pelasi kolme kautta San Josessa, joista kahdella ensimmäisellä hän jakoi torjuntavastuun Mike Vernonin kanssa. Kaudella nuori Jevgeni Nabokov syrjäytti Shieldsin ja tämä myytiin Jeff Friesenin kanssa Anaheim Mighty Ducksiin, josta San Jose sai Teemu Selänteen.


title: Steve Shields (jääkiekkoilija)

text: Shields pelasi vain kauden Anaheimissa, josta hänet myytiin Boston Bruinsiin. Kauden jälkeen Boston myi Shieldsin eteenpäin Florida Panthersiin. Hän joutui jakamaan peliaikansa kauden mittaisissa pesteissä muiden maalivahtien kanssa. Floridassa hän oli selvä Roberto Luongon varamaalivahti. 2004–2005 Shields ei pelannut missään. Atlanta Thrashers solmi vapaana agenttina olleen Shieldsin kanssa sopimuksen kaudelle , mutta hän sai peliaikaa vain viiden ottelun verran ja seuran farmissakin Chicago Wolvesissa irtosi vain neljä ottelua.


title: Steve Shields (jääkiekkoilija)

text: Kaudella 2006–2007 pelasi yhden ottelun AHL-liigan Houston Aerosissa. Tämän jälkeen hän siirtyi kelkkajääkiekon pariin.


title: Steve Shields (jääkiekkoilija)

text: Heinäkuussa 2011 Shields koetti tehdä paluun jääkiekon pariin. Hän oli yhteyksissä Ruotsin I-divisioonassa pelaavaan Asplöven HC:hen, joka ei kuitenkaan ollut kiinnostunut Shieldsistä.


title: Joonas Hurri

text: Joonas Samuli Hurri (s. 31. maaliskuuta 1991 Lahti) on suomalainen jääkiekkopuolustaja, joka pelaa Aasian liigan japanilaisjoukkue Nikkō Ice Bucksssa. Hänen aiemman seuransa, SM-liigajoukkue Pelicansin apuvalmentaja Pasi Nurminen on luonnehtinut Hurria nuorempana moderniksi peruspuolustajaksi ja verranut häntä nuoreen Janne Laukkaseen.


title: Joonas Hurri

text: Hurri on Pelicansin oma kasvatti. Hän pelasi juniorina myös Kiekkoreippaassa, jonka C-nuorten tehokkain puolustaja Hurri oli karsintasarjassa tehoilla 3+7=10 kaudella 2007–2008. Kaudella 2009–2010 hän pelasi ensimmäiset miesten pelinsä pelattuaan yhteensä 14 Mestis-ottelua Heinolan Kiekossa ja alle 20-vuotiaiden maajoukkueessa tehopistein 1+2=3. Hurri pelasi HeKissä kauden loppuun ja edusti joukkuetta myös kuuden ottelun verran Mestiksen karsintasarjassa tehopistein 1+1=2.


title: Joonas Hurri

text: Kaudella 2010–2011 Hurri debytoi SM-liigassa, jossa hän sai tililleen 28 runkosarjaottelua tehden niissä tehot 1+2=3. Hurri pelasi ensimmäisen SM-liigaottelunsa 25. marraskuuta 2010 Kalevan Palloa vastaan, jolloin hän sai jääaikaa 16.55 minuuttia. SM-liigauransa avausmaalin Hurri teki 4. tammikuuta 2011 Espoo Bluesia vastaan. Hänet palkittiin ottelun "Ilta-Sanomien" yhden tähden tähtipelaajana. Hurri vakiinnutti kauden mittaan paikkansa Pelicansin SM-liigakokoonpanossa. Hän pelasi kauden aikana myös joukkueen A-nuoria, joita Hurri vahvisti myös kevään 2011 karsintasarjassa. Hurri pelasi myös yhteensä kahdeksan Mestis-ottelua HeKissä ja alle 20-vuotiaiden maajoukkueessa. Tammikuussa 2011 hän teki kaksivuotisen jatkosopimuksen Pelicansin kanssa.


title: Joonas Hurri

text: Kauden 2011–2012 Hurri aloitti lainalla Heinolan Peliitoissa (Heinolan Kiekko vaihtoi nimensä), jossa hän pelasi lopulta yli puolet runkosarjastaan. Hurri palasi loppukaudella Pelicansin vahvuuteen pelaten SM-liigassa 13 runkosarja- ja kaksi playoff-ottelua tehden yhden maalin. Hän voitti kauden päätteeksi SM-hopeaa. Kaudella 2012–2013 Hurri teki SM-liigan yhden kauden piste-ennätyksensä tehtyään 35 runkosarjaottelussa tehot 5+6=11. Maaliskuussa 2013 hän teki kaksivuotisen jatkosopimuksen Pelicansin kanssa.


title: Joonas Hurri

text: Syyskuussa 2015 Hurri teki vuoden mittaisen sopimuksen Peliittojen kanssa oltuaan ilman sopimusta alkukauden 2015–2016. Hän pelasi paljolti Pelicansin ja Peliittojen välillä, kunnes siirtotakarajalla helmikuussa 2016 Pelicans kiinnitti Hurrin loppukauden sopimuksella vahvuuteensa.


title: Joonas Hurri

text: Kaudeksi 2016–2017 Hurri siirtyi vuoden mittaisella sopimuksella Ruotsin kolmanneksi korkeimmalle sarjatasolle Hockeyettan-joukkue Asplöven HC:hen. Hän voitti joukkueen sisäisen tehotilaston lukemalla +17. Elokuussa 2017 Hurri teki vuoden mittaisen ja kaksisuuntaisen sopimuksen KHL:n kiinalaisjoukkue Kunlun Red Starin kanssa. Hän pelasi kauden 2017–2018 kokonaan seuran farmijoukkueessa, VHL-joukkue KRS Heilongjiangissa. Hurria oli houkuttelemassa Kunlunin organisaatioon häntä aiemmin Peliitoissa valmentanut Jukka Varmanen. Kaudeksi 2018–2019 Hurri siirtyi vuoden mittaisella sopimuksella Aasian liigan japanilaisjoukkue Nikkō Ice Bucksiin.


title: Joonas Hurri

text: Hurri pelasi alle 18-vuotiaiden MM-kilpailuissa vuonna 2009, jolloin hän voitti pronssia. Hurri pelasi myös World U-17 Hockey Challengessa vuonna 2008. Yhteensä hän on pelannut 13 nuorten ja 33 poikien maaottelua.


title: Joonas Hurri

text: Hurri seurustelee vuoden 2018 Miss Suomen, Alina Voronkovan kanssa.


title: Sweetbriers

text: Sweetbriers on suomalaisen metalliyhtyeen Cryhavocin esikoisalbumi, joka julkaistiin vuonna 1998. Albumi nauhoitettiin Tico Tico Studiolla 12-23.1.1998. Albumin nauhoittajana ja miksaajana toimi Ahti Kortelainen, joka toimi myös levyn toisena tuottajana Cryhavocin ohella. Levyn julkaisi Spinefarm Records.


title: Iris (kappale)

text: Iris on yhdysvaltalaisen Goo Goo Dolls -yhtyeen tekemä megahitti elokuvaan "Enkelten kaupunki" vuonna 1998. Kappaleen on sanoittanut ja säveltänyt Goo Goo Dolls -yhtyeen laulaja-kitaristi John Rzeznik. Kappale sai nimensä Rzeznikin selaillessa lehteä ja huomatessa artikkelin Iris DeMendistä. Rzeznikin mielestä Iris oli kaunis nimi ja päätti nimetä kappaleen tällä nimellä.


title: Iris (kappale)

text: Iris oli monien kappalelistojen kärjessä ja se onkin Billboard Hot 100 Airplayn listoilla kauiten ensimmäisenä ollut single. "Iris" pysyi 18 viikkoa ensimmäisenä kyseisellä listalla.


title: Sierra Leonen lippu

text: Sierra Leonen lippu otettiin käyttöön virallisesti 27. huhtikuuta 1961. Sierra Leonen lippu on vihreän, valkoisen ja sinisen muodostama trikolori. Lipun suhdeluku on 2:3.


title: Sierra Leonen lippu

text:
Vihreä symboloi lipussa maataloutta, vuoria ja luonnonvaroja, valkoinen symboloi yhtenäisyyttä ja oikeudenmukaisuutta
ja sininen symboloi Freetownin luonnonsatamaa ja merta.


title: Kultaloistokaija

text:
Kultaloistokaija ("Polytelis anthopeplus") on australialainen kaija.
Linnun pituus on noin 40 cm ja paino 150–206 g. Koiraan höyhenpuku on pääosin keltainen, päälaelta ja takaraivosta oliivinsävyinen, siiven pienillä peitinhöyhenillä on leveä punainen vyö, uloimmat siiven peitinhöyhenet sinimustat, käsisulkien ulkohöyty tummansininen ja siiven alapeitinhöyhenet keltaiset. Naaraan ja nuoren linnun väritys on enemmän vihertävän sävyinen ja reunimmaiset pyrstösulat ovat kärjen alapuolelta vaalean ruusunpunaiset. Nokka on korallinpunainen, koivet harmaat ja iiris oranssinruskea.


title: Kultaloistokaija

text: Kultaloistokaijoja on kaksi alalajia, joista nimialalaji "anthopeplus" elää Kaakkois-Australian sisämaassa, ja alalaji "westralis" mantereen lounaiskolkassa. Lajin kokonaispopulaatio on noin 21 500  yksilöä, joista 1 500 kuuluu "westralikseen". Nimialalaji taantui voimakkaasti vuosien 1970–1990 välillä, mutta kanta on nyt osoittanut elpymisen merkkejä. Taantuminen johtui ihmisen aiheuttamasta elinympäristöjen tuhoutumisesta.


title: Kultaloistokaija

text: Kultaloistokaija ei ole yhtä suosittu häkkilintuna kuin loistokaija.


title: Kultaloistokaija

text: Tulva-alueiden eukalyptusmetsiköt ja läheiset pensaikkoalueet, esiintymisalueen lounaisosissa laji elää kaikenlaisissa metsähabitaateissa.


title: Kultaloistokaija

text: Pesintää tapahtuu elo-tammikuussa. Pesä on tavallisesti vesistön lähellä kasvavan eukalyptuksen syvässä kolossa. Naaras munii neljästä kuuteen munaa, tavallisesti neljä, joita se hautoo noin kolme viikkoa. Koiras tuo hautovalle naaraalle ruokaa pari-kolme kertaa päivässä. Poikaset jättävät pesän viiden viikon ikäisinä.


title: Kultaloistokaija

text: Ravinto koostuu hedelmistä, pähkinöistä, siemenistä, marjoista, silmuista, kukista ja medestä. Erityisen suosittuja ovat eukalyptusten ja akasioiden siemenet. Kultaloistokaijat syövät myös vehnänjyviä ja ovat paikoin maanviljelijöiden riesana Lounais-Australiassa.


title: Guilty Conscience

text: Guilty Conscience on Eminemin ja hänen opastajansa, Dr. Dren kappale. Se kertoo kolmesta miehestä, jotka yrittivät saada oikeutta rikoksen avulla. Guilty Conscience oli singlenä menestys erityisesti Englannissa.Eminem kirjoitti sekä omansa että Dren riimit.Kappale oli toinen single The Slim Shady LP-albumilta.


title: Cleanin’ Out My Closet

text: Cleaning Out My Closet on Eminemin kappale. Se on hänen vuonna 2002 julkaistulta The Eminem Show -levyltään. Kappale ylsi sijalle 4 Yhdysvaltain Billboard Hot 100 -listalla. Kappaleessa Eminem kertoo vihan ja kivun täyttämästä elämästään, keskittyen vaikeaan lapsuuteensa, avio-ongelmiinsa ja ongelmiin äitinsä kanssa. Eminem käsittelee kappaleessa myös sitä, kuinka jotkut kritisoivat hänen lyriikoitaan.


title: Cleanin’ Out My Closet

text: Kappaletta aiottiin käyttää 8 Mile -elokuvan trailerissa, mutta Eminem piti sitä liian henkilökohtaisena. Tästä huolimatta kappaletta käytettiin elokuvan trailerissa Isossa-Britanniassa.


title: Eardrum

text: Eardrum on rap-artisti Talib Kwelin kolmas studioalbumi, joka julkaistiin 21. elokuuta 2007. Albumin julkaisi Blacksmith Records ja sen levityksestä vastasi Warner Bros. Records.


title: Eardrum

text: Albumi debytoi Yhdysvalloissa Billboard 200 -listan toisella sijalla.


title: William D. Hamilton

text: William Donald Hamilton (1. elokuuta 1936 – 7. maaliskuuta 2000) oli brittiläinen evoluutiobiologi. Hänet tunnetaan sukulaisvalintaa ja altruismia selittävistä teorioistaan. Hamiltonin tutkimukset ovat olleet keskeisessä asemassa geenikeskeisen evoluutionäkemyksen kehityksessä. Myös sosiobiologia on saanut tärkeitä a priori-olettamuksia ja -virikkeitä hänen teorioistaan.


title: William D. Hamilton

text: Monien muiden tunnustusten ohella Hamiltonille myönnettiin suomalainen akateemikon arvonimi.


title: William D. Hamilton

text: Hamiltonin mukaan on nimetty Hamiltonin sääntö.


title: The Beautiful Struggle

text: The Beautiful Struggle on rap-artisti Talib Kwelin toinen studioalbumi. Albumi julkaistiin Yhdysvalloissa 28. syyskuuta 2004.


title: Koiran kokoinen kesä

text:
Koiran kokoinen kesä on Helena Meripaasin Koirahullun päiväkirja -sarjan ensimmäinen osa.
Kirja on Otavan kustantama, ja se julkaistiin vuonna 2000.


title: Koiran kokoinen kesä

text: Ullan kesä alkaa näyttää tylsältä. Hän ei lähtisi äitinsä kanssa mihinkään, ja parhaalla ystävällä Lindalla on muita menoja. Äiti ja Ulla käväisevät äidin entisen työkaverin Beritin luona. Beritillä on kenneli. Ullan riemuksi äiti suostuu yhteen cavalierin pentuun, jonka luovutusikä on kahden viikon päästä. Ulla valitsee omakseen pentueen parhaimman pennun, Pontuksen.


title: Koiran kokoinen kesä

text: Kun Ulla saapuu uudelleen isän kanssa katsomaan pentua, Ulla huomaa tarhassa yksin olevan belgianpaimenkoiran, Daran. Ulla rakastuu Daraan, ja hänen isänsä suostuu ostamaan Daran. Äiti on räjähtää, kun Ulla tuo pennun kotiin, mutta leppyy ajan kanssa. Ullan kesästä on tulossa huippukesä. Kouluttaminen on aluksi vaikeaa, ja Darakin onnistuu karkaamaan. Mutta eräs Kisse on löytänyt koiransa Faxen kanssa Daran. Ulla alkaa ihailla Faxea, sillä se on todella tottelevainen koira verrattuna Daraan. Ulla ja Kisse alkavat treenata yhdessä koirien kanssa ja heille syntyy hyvä ystävyys. Kisse saa Ullan osallistumaan Match Show’hun, jossa Dara on Best In Show 5.


title: Ohjelmiston testaaminen

text: Ohjelmiston testaaminen tai ohjelmistotestaus on ohjelmistotekniikassa tapa tutkia ohjelman virheettömyyttä ja muita laatuominaisuuksia sitä yksinkertaisesti sellaisenaan käyttämällä tai erityisiä testaamistekniikoilla käyttäen. Testaamisen vastakohta on ohjelman oikeaksi todistaminen, joka tosin tarkastelee vain ohjelman virheettömyyttä.


title: Ohjelmiston testaaminen

text: Testaaminen tarjoaa asiakkaalle tietoa testattavan tuotteen tai palvelun laadusta. Ohjelmistotestaaminen tarjoaa myös objektiivisen ja erillisen näkökulman ohjelmistoon, jonka avulla asiakas voi ymmärtää ohjelmiston implementoinnin riskejä. Testaustekniikka sisältää ohjelmiston suorittamista löytääkseen siitä ohjelmointivirheitä, mutta tekniikka ei rajoitu ainoastaan siihen. Ohjelmistotestaamisella voidaan myös osoittaa, että (1) ohjelmisto/palvelu/tuote täyttää kaupalliset ja tekniset vaatimukset, (2) ohjelmisto toimii oletetusti ja (3) ohjelmisto voidaan implementoida halutuilla ominaisuuksilla.


title: Ohjelmiston testaaminen

text: Ohjelmiston testaaminen voidaan suorittaa missä tahansa kehitysvaiheessa, riippuen valitusta testaustavasta. Suurin osa testauksesta kuitenkin suoritetaan, kun kaikki vaatimukset ovat määritelty ja ohjelmointivaihe on suoritettu.


title: Ohjelmiston testaaminen

text: Testaamisen päätavoitteena on havaita ohjelmistossa ilmenevät häiriöt, jotta viat voidaan paljastaa ja korjata. Tavoite on hankalasti toteutettavissa: Testaaminen ei voi vahvistaa, että ohjelmisto toimii oikein kaikissa tilanteissa tai olosuhteissa, vaan se osoittaa pelkästään, että se toimii oikein tietynlaisessa ympäristössä. Ohjelmiston testaamisen tavoite käsittää usein koodin tutkimista sekä koodin läpiajoa erilaisissa ympäristöissä ja tilanteissa, siis tekeekö koodi, mitä sen pitäisi ja tarvitsee tehdä. Nykyisessä ohjelmistokehityksessä testaava organisaatio saattaa olla eri kuin ohjelmiston kehittäjä.


title: Ohjelmiston testaaminen

text: Kaikki ohjelmistoviat eivät johdu koodausvirheistä. Yksi yleinen kalliiden vikojen aiheuttaja on vaatimuksien välinen kuilu. Näitä ovat esimerkiksi tuntemattomat vaatimukset, jotka johtavat virheisiin, koska niitä ei ole otettu huomioon.


title: Ohjelmiston testaaminen

text: Ohjelmistoviat ilmenevät seuraavasti. Ohjelmoija tekee ohjelmointivirheen, jonka seurauksena syntyy vika ohjelmakoodiin. Jos viallinen ohjelmakoodi ajetaan, joissain tilanteissa järjestelmä tuottaa vääriä tuloksia aiheuttaen häiriön. Kaikki viat eivät välttämättä johda häiriöihin ohjelmistossa. Esimerkiksi virheet suorittamattomassa koodissa eivät johda koskaan häiriöihin. Vika saattaa muuttua häiriöksi, kun ympäristö vaihtuu. Esimerkiksi, kun ohjelmaa ajetaan uudella sovellusalustalla, muutokset lähdekoodissa tai vuorovaikutuksessa toisenlaisen ohjelmiston kanssa. Yksi virhe saattaa johtaa useisiin häiriöihin laajalla alueella ohjelmistoa.


title: Ohjelmiston testaaminen

text: Usein esiintyvä ohjelmistovian aiheuttaja on yhteensopivuus toisen ohjelman kanssa, uusi käyttöjärjestelmä ja yhä useammin web-selaimen uusi versio. Usein taaksepäin yhteensopivuuden puute aiheutuu, kun ohjelmoijat ovat ajatelleet ohjelmoida ohjelmistonsa uusimmalle versiolle tai käyttöjärjestelmälle yhteensopivaksi. Tästä koituva ei-haluttu seuraus on että viimeisin työ ei ole yhteensopiva aiemman ohjelmiston/laitteiston tai toisen tärkeän käyttöympäristön kanssa. Tätä voitaisiin pitää "ennalta ehkäisevänä strategiana", joka sopii hyvin yhteen Dave Gelperin ja William C. Hetzelin testivaiheeseen.


title: Ohjelmiston testaaminen

text: Dynaaminen testaus on koodin läpiajamista testitapauksilla. Se toteutetaan, kun ohjelmistoa käytetään ensimmäistä kertaa. Dynaamista testausta voidaan suorittaa, vaikka ohjelma ei ole valmis.


title: Ohjelmiston testaaminen

text: Ohjelmiston testaaminen jaetaan perinteisesti kahteen luokkaan, black box -testaamiseen ja white box -testaamiseen. Nämä kaksi lähestymistapaa kuvaavat testitapauksien suunnittelemisen lähtökohtia.


title: Ohjelmiston testaaminen

text: Ohjelmisto kuvitellaan "mustana laatikkona" — implementoinnista ei ole tarkkaa tietoa. Black box -testaamistapoihin kuuluu: samanarvoisiin jaottelu, raja-arvoanalyysi, parien testaus, satunnaisella datalla testaaminen, mallipohjainen testaaminen, jäljitettävyysmatriisi, tutkiva testaaminen ja määrittelyyn perustuva testaus.


title: Ohjelmiston testaaminen

text: Hyödyt ja haitat: Black box -testaaminen ei ole sidottu koodiin, jolloin testaajan näkökulma on hyvin yksinkertainen: Koodin "täytyy" sisältää virheitä. Periaatteen "Kysy ja saat vastauksen" käyttäminen löytää virheitä sieltä, missä ohjelmoija ei niitä löydä. Toisaalta black box -testaaminen on kuin "kävelisi pimeässä ilman taskulamppua", koska testaaja ei tiedä, kuinka ohjelmisto on rakennettu. Tämän seurauksena tulee tilanteita, joissa (1) käyttäjä kirjoittaa monta testitapausta tarkastaakseen jotain, jonka voisi testata yhdellä tapauksella ja/tai (2) osa back-endistä jää testaamatta kokonaan.


title: Ohjelmiston testaaminen

text: Black box -testaamisen etu on sen "sitoutumaton mielipide" ja toisaalta sen haittana on "sokea etsiminen".


title: Ohjelmiston testaaminen

text: White box -testaamista sanotaan testaamiseksi, jossa testaajalla on pääsy tietorakenteisiin ja algoritmeihin sekä koko koodiin. White box -testaamisesta käytetään suomenkielisessä kirjallisuudessa termiä lasilaatikkotestaus.


title: Ohjelmiston testaaminen

text: Grey box -testaamisessa testaajalla on pääsy tietorakenteisiin ja algoritmeihin testitapauksien suunnittelun tasolla. Testaaminen tapahtuu kuitenkin black box -tasolla.


title: Ohjelmiston testaaminen

text: Integraatiotestaus on kaikentyyppistä testaamista, jossa pyritään todentamaan rajapintoja komponenttien ja ohjelmistosuunnittelun välillä. Ohjelmistokomponentit voivat olla integroitu iteratiivisesti tai kaikki yhdellä kertaa.


title: Ohjelmiston testaaminen

text: Regressiotestaus on kaikentyyppistä testaamista, jossa pyritään paljastamaan ohjelmistoregressioita. Regressio ilmenee, kun ohjelman toimiva osa lakkautetaan toimimasta tarkoituksellisesti. Tyypillisesti regressio tapahtuu tahattomasti ohjelmistoa muutettaessa, kun uudet osat törmäävät yhteen vanhojen kanssa. Tyypillisiä regressiotestauksen tapoja ovat ajaa vanhoja testejä läpi ja katsoa, ilmenevätkö jo korjatut virheet uudelleen.


title: Ohjelmiston testaaminen

text: Hyväksyttämistestausta ovat:Destruktiiviinen testaaminen yrittää kaataa ohjelmiston tai sen osan testatakseen ohjelmiston luotettavuutta.


title: Ohjelmiston testaaminen

text: Yleinen käytäntö on, että ohjelmistotestaus suoritetaan itsenäisellä testausryhmällä, kun toiminnallisuus on valmis ja ennen kuin ohjelmisto toimitetaan asiakkaalle. Toinen tapa on aloittaa testaus yhdessä ohjelmiston implementoinnin kanssa, jolloin se on jatkuva prosessi.


title: Ohjelmiston testaaminen

text: Nykyiset suositummaksi tulevat kehitysmallit, kuten extreme programming ja ketterät kehitysmenetelmät luovat "Testitapaus-lähtökohtaisen" mallin. Tässä prosessissa ohjelmistokehittäjät kirjoittavat ensin yksikkötestit (usein pariohjelmointina extreme programming -mallissa). Tietysti nämä testit eivät mene aluksi läpi; niiden myös oletetaan epäonnistuvan. Kun koodia kirjoitetaan, se läpäisee suurimman osan testisarjoista. Testisarjoja päivitetään ja rajatapaukset huomioidaan, jonka jälkeen testit integroidaan regressiotestaukseen. Yksittäisiä testejä ylläpidetään ja ne integroidaan ohjelmiston koodiin.


title: Ohjelmiston testaaminen

text: Testaamista voidaan suorittaa seuraavilla tasoilla:


title: Ohjelmiston testaaminen

text: Ennen kuin ohjelmiston viimeinen versio julkaistaan, suoritetaan usein lisäksi alpha- ja betatestaus:


title: Ohjelmiston testaaminen

text: Lopuksi tehdään hyväksyttämistestaus, jonka voi tehdä loppukäyttäjä tai asiakas.


title: Ohjelmiston testaaminen

text: Ohjelmiston muokkauksen jälkeen suoritetaan regressiotestaus, jotta viat voidaan korjata. Regressiotestausta voidaan suorittaa millä tahansa yllämainituista tasoista. Nämä testit ovat usein automatisoituja.


title: Ohjelmiston testaaminen

text: "Benchmarkkaus" voidaan suorittaa, jotta voidaan varmistua, että uusi, muokattu ohjelma on vähintään yhtä hyväksyttävä kuin vanha versio.


title: Ohjelmiston testaaminen

text: Vaikka testaamisesta on useita variaatioita eri organisaatioissa, on olemassa kuitenkin tyypillinen testisykli.:


title: RACI

text: RACI on projektinhallintaan liittyvä toimenpidelista, jossa kerrotaan mitä tehdään, kuka tekee ja mihin mennessä. Ilman listaa voi usein käydä niin, että unohdetaan mitä pitää tehdä ja ennen kaikkea se, kenen piti tehdä. Mikäli tehtävänä on paljon töitä, on järkevää kasata tehtävät RACI-taulukkoon. Taulukossa riveillä ilmoitetaan suoritettavat tehtävät ja sarakkeissa henkilöt. Joskus sarakkeissa voidaan esittää myös roolit. RACI koostuu seuraavista käsitteistä:


title: RACI

text: R = responsible (vastuullinen)


title: RACI

text: A = accountable (vastuussa oleva)


title: RACI

text: C = consulted (neuvoja)


title: RACI

text: I = informed (tiedotettava)


title: RACI

text: Taulukon mukaan Herra X toimii työtehtävissä 1, 3 ja 4 tiedotettavana henkilönä ja työtehtävässä 2 vastuussa olevana henkilönä sekä vastuullisena henkilönä.


title: Marius Maximus

text: Marius Maximus oli roomalainen historioitsija ja virkamies, joka eli toisella ja kolmannella vuosisadalla jaa. Hän oli luultavasti sama mies kuin eräs Lucius Marius Maximus Perpetuus Aurelianus, joka oli kotoisin pohjoisafrikkalaisesta tai hispanialaisesta suvusta ja oli syntynyt noin vuonna 160. Hänen isänsä oli Gallia Lugdunensiksen ja Aquitanian provinssien ritarisäätyläinen prokuraattori. Hän oli konsulina vuonna 198 tai 199 ja uudelleen vuonna 223 ja toimi Gallia Belgican, Ala-Germanian, African ja Asian maaherroina. Vuosina 217–218 hän oli myös Rooman kaupunginprefekti.


title: Marius Maximus

text: Maximus kirjoitti Rooman keisarien elämäkerran, joka ulottui Nervasta Macrinukseen tai Elagabalukseen. Hän saattoi imitoida tai jatkaa Suetoniuksen ja Cassius Dion töitä. Mariuksen teos on kadonnut, mutta se mainitaan lähteenä "Historia Augustassa".


title: Council on Books in Wartime

text: Council on Books in Wartime oli yhdysvaltalaisten kustantamoiden, kirjakauppiaiden, kirjastonhoitajien, kirjailijoiden ja muiden alan toimijoiden vuonna 1942 perustama järjestö. Sen tarkoituksena oli kirjallisuuden avulla vaikuttaa ihmisten suhtautumiseen sotaan, lisätä voitontahtoa, paljastaa vihollisen todellinen luonne, tarjota rentoutusta ja selvittää sodan päämääriä. Järjestön alaisuudessa toimivat omat komiteansa muun muassa elokuville, radiolle, kirjastoille ja lastenkirjoille. Järjestö oli itsenäinen, mutta se toimi yhteistyössä United States Office of War Informationin ja muiden liittovaltion viranomaisten kanssa. Järjestön viimeinen vuosikokous pidettiin tammikuussa 1946.


title: Emil Lehtinen

text: Emil Woldemar (E. W.) Lehtinen () oli suomalainen poliitikko. Hänen puolueensa oli Kansallinen Kokoomus.


title: Emil Lehtinen

text: Lehtinen valittiin eduskuntaan vaaleissa 1927 ja hän toimi kansanedustajana kahden vuoden ajan, syyskuusta 1927 heinäkuuhun 1929. Hän edusti Uudenmaan läänin vaalipiiristä. Eduskunnan valiokunnista hän vaikutti lakivaliokunnassa, pankkivaliokunnassa ja talousvaliokunnassa.


title: Emil Lehtinen

text: Lehtinen toimi poliittisella urallaan myös Iitin kuntakokouksen, kunnanvaltuuston ja kunnallislautakunnan jäsenenä, kahden ensiksi mainitun puheenjohtajana sekä presidentin valitsijamiehenä presidentinvaalissa 1925. Vuonna 1926 hän sai kunnallisneuvoksen arvonimen.


title: Emil Lehtinen

text: Siviiliammatiltaan Lehtinen oli maanviljelijä, jona hän toimi Iitissä vuodesta 1892. Samana vuonna hän avioitui vaimonsa Alina Saarelaisen kanssa.


title: Emil Lehtinen

text: Lehtinen kuoli joulukuussa 1929, 57 vuoden iässä.


title: Aavikkoloistokaija

text:
Aavikkoloistokaija ("Polytelis alexandrae") on Australian kuivilla seuduilla elävä kaija.
Linnun pituus on noin 45 cm. Koiraan höyhenpuku on hyvin värikäs, vaaleansinisen, ruusunpunaisen, siniharmaan, vihreän ja keltaisen sekoitus. Naaras ja nuori lintu ovat vähemmän värikkäitä. Nokka on korallinpunainen, koivet harmaat ja iiris oranssi.


title: Aavikkoloistokaija

text: Aavikkoloistokaijat elävät laajalla alueella Australian länsiosan sisämaan aavikkoalueilla. Lajin populaation koko on noin 5 000 aikuista yksilöä. Sen kanta on taantunut elinympäristöjen tuhoutumisen ja vieraspetojen, kuten kissojen ja kettujen takia.


title: Aavikkoloistokaija

text: Aavikkoloistokaija on loistokaijaa vähemmän suosittu häkkilintu.


title: Aavikkoloistokaija

text: Aavikkoloistokaijat vaeltavat kuivien seutujen välillä ja pesivät epäsäännöllisin välein. Ne suosivat hiekkamaiden akasioiden, eukalyptusten ja "Casuarina"-puiden muodostamia harvoja metsiköitä ja pensaikkoja.


title: Aavikkoloistokaija

text: Pesintää tapahtuu syys-tammikuussa. Pesä on tavallisesti vesistön lähellä kasvavan eukalyptuksen kolossa, joskus kaukana vesistöstä kasvavassa "Casuarinassa". Yhdessä puussa saattaa olla jopa kymmenen pesää. Naaras munii neljästä kuuteen munaa, joita se hautoo keskimäärin 23 päivää. Poikaset jättävät pesän viiden viikon ikäisinä.


title: Aavikkoloistokaija

text: Ruokavalio koostuu pääosin maanpinnan tuntumassa kasvavien heinien ja ruohojen siemenistä, mutta myös hedelmistä, marjoista ja kukista.


title: Télévision Tunisienne 2

text: Télévision Tunisienne 2 (, myös Wataniya 2) on tunisialainen satelliittitelevisiokanava, joka näkyy eri puolilla maailmaa. Se tunnettiin aikaisemmin nimillä Tunisie 21 ja Canal 21 ().


title: Télévision Tunisienne 2

text: Alun perin kanavan luomisessa oli mukana Tunisian presidentti Zine el-Abidine Ben Ali, joka käynnisti hankkeen keväällä 1994 tarkoituksenaan luoda kanava nuorille. Kanava aloitti lähetyksensä 7. marraskuuta 1994 nimellä Canal 21. Se ei saanut alkuvuosina suurta suosiota, mutta vuonna 2007 Ben Ali ilmoitti perustavansa kanavalle rinnakkaiskanavan, jonka sisältö olisi nykyaikaisempaa. Kanava muutti pian nimensä Tunisie 21:ksi ja näkyi sen jälkeen myös satelliitin kautta eri puolilla maailmaa.


title: Télévision Tunisienne 2

text: Tunisiassa vuonna 2008 tehdyn tutkimuksen mukaan kanava oli maan neljänneksi katsotuin televisiokanava.


title: Télévision Tunisienne 2

text: Kanava uudistettiin presidentti Ben Alin poistuttua tammikuussa 2011 maasta pitkään jatkuneiden levottomuuksien yhteydessä. Kanava otti uudeksi nimekseen Télévision Tunisienne Nationale 2 ().


title: Télévision Tunisienne 2

text: Koska kanava kuuluu ERTT-televisioverkostoon, se esittää samoja ohjelmia, kuin Télévision Tunisienne 1 kello 12 asti, jonka jälkeen kanava aloittaa omat lähetyksensä.


title: Datça

text: Datça on kaupunki Välimeren rannalla Muğlan maakunnassa Turkissa. Asukkaita Datçassa oli vuoden 1997 väestönlaskennassa 11 802. Väestöstä 6 129 asui kaupunkialueella ja loput 5 673 maalla.


title: Datça

text: Datça on noin 70 kilometriä pitkä niemimaa, joka pistää itä–länsisuunnassa Aigeianmereen. Pohjoisessa niemimaa rajautuu Gökovanlahteen ja etelässä puolestaan Hisarönünlahteen.


title: Datça

text: Datçan alueella sijaitsee muinainen Knidoksen kaupunki, joka perustettiin 600-luvulla eaa.


title: Datça

text: Datçan talous pohjautuu palveluelinkeinoihin ja esimerkiksi matkailu kasvaa nopeasti alueella. Maaseudulla väestö saa elantonsa esimerkiksi metsätaloudesta, mehiläishoidosta ja kalastuksesta.


title: Shadow of Memories

text: Shadow of Memories () on Konamin vuonna 2001 julkaisema videopeli. Peli tunnetaan Amerikassa nimellä Shadow of Destiny. Alun perin peli julkaistiin PlayStation 2:lle, mutta se käännettiin myöhemmin myös Xboxille ja PC:lle. Konami julkisti 2009 kääntävänsä pelin PlayStation Portable:lle.


title: Shadow of Memories

text: Shadow of Memories oli yksi PlayStation 2:n julkaisupeleistä, mutta jäi varsin vähälle huomiolle.


title: Shadow of Memories

text: Pääjuoni kertoo 22-vuotiaasta miehestä nimeltä Eike Kusch, joka asuu fiktiivisessä Lebensbaum-nimisessä saksalaiskylässä. Tarina alkaa, kun eräänä päivänä Eike puukotetaan hengiltä hänen lähtiessään pienestä kahvilasta. Eike kuitenkin herää oudosta, pimeästä paikasta, jossa salaperäinen ääni antaa hänelle mahdollisuuden palata ajassa taaksepäin estämään oman kuolemansa.


title: Shadow of Memories

text: Eike saa Digipad-laitteen, jonka avulla voi kulkea ajassa, ja joutuu matkaamaan neljällä eri aikakaudella: nykyhetkessä (2001) sekä vuosina 1980, 1902 ja 1580. Matkallaan hän tapaa henkilöitä, jotka ovat jotenkin kytköksissä häneen, sekä keksii tapoja estää oma murhansa nykyhetkessä joko menneisyyttä muuttamalla tai jonkin esineen avulla.


title: Shadow of Memories

text: Jo ensimmäisten lukujen aikana Eike nappaa vahingossa mukaansa Dana-nimisen naisen, minkä vuoksi hänen ei enää täydy vain pelastaa itseään, vaan myös auttaa Dana keskiajalta takaisin nykyhetkeen.


title: Shadow of Memories

text: Eike Kusch on pelin päähenkilö, joka yrittää estää oman kuolemansa aikamatkustuksen avulla. Hän kuitenkin huomaa, että se on helpommin sanottu kuin tehty.


title: Shadow of Memories

text: Mystinen henkilö, joka yrittää auttaa Eikeä välttämään kuoleman. Hän antaa Eikelle aikamatkustuksen mahdollistavan Digipad-laitteen.


title: Shadow of Memories

text: Kahvilassa työskentelevä nuori nainen, jonka Eike tapaa herätessään kuolemansa jälkeen kahvilasta.


title: Shadow of Memories

text: Arvoituksellinen selvänäkijä, joka kertoo Eikelle tämän tulevaisuuden. Pelissä häneltä saa usein tiedon siitä, mihin aikaan Eike tulee vallitsevan tilanteen mukaan kuolemaan.


title: Shadow of Memories

text: Paikallisen taidemuseon omistaja ja Eiken hyvä ystävä. Hän on tuntenut Eiken useita vuosia.


title: Shadow of Memories

text:
Eckart Brumin vaimo, joka kuoli kadulla tapahtuneessa ammuskelussa vuonna 1980.
Alkemisti, jonka Eike tapaa keskiajalla. Hän yrittää epätoivoisesti keksiä lääkettä, jolla voisi parantaa vaimonsa sairauden.


title: Shadow of Memories

text: Alkemistin tytär, jonka Eike tapaa keskiajalla. Äitinsä sairauden ja isänsä työn takia hän on vastuussa talon päivittäisistä töistä.


title: Shadow of Memories

text: Margareten veli ja tohtori Wagnerin poika. Hän on koko ajan huolissaan sairaasta äidistään. Hän vihaa isäänsä, koska tämä ei löydä aikaa töistä perheelleen äidin tilasta huolimatta.


title: Shadow of Memories

text: Tohtori Wagnerin vaimo sekä Hugon ja Margareten äiti. Tavatessaan Eiken tämä on jo sokeutunut kuolettavan sairautensa takia.


title: Shadow of Memories

text: Alfred on Eckart Brumin isoisä sekä Sibyllan isä. Hän tekee päätöksen muuttaa suvun talo taidemuseoksi.


title: Shadow of Memories

text: Alfredin tytär, tiukkaluonteinen varhaiskypsä tyttö. Sibyllä huolehtii nuoresta veljestään joka päivä, mutta kaipaa muutakin kuin nukkuvan vauvan seuraa.


title: Shadow of Memories

text: Oleg on elokuvatuottaja. Hän kokee puheet Eiken kanssa varsin inspiroivina. Hänen esi-isiinsä lukeutuvat valokuvaaja 1900-luvulla sekä maalaaja 1580-luvulla.


title: Shadow of Memories

text: Pelin genre on seikkailupeli, joten useimmat pulmat ratkaistaan eri esineitä eri aikakausilta keräämällä ja näitä oikeissa paikoissa ja tilanteissa käyttämällä. Peli on jaettu neljään lukuun, joissa jokaisessa Eiken täytyy estää oma kuolemansa joko sopivan työkalun tai muutoksen avulla.


title: Shadow of Memories

text: Esimerkiksi ensimmäinen murha vältetään keräämällä ihmisjoukko torille, jolloin silminnäkijöiden hurjan määrän vuoksi murha jää tekemättä.


title: Shadow of Memories

text: Eike matkustaa ajassa Homunculukselta saamansa Digipad-laitteen avulla. Laite vaatii toimiakseen erityislaatuista energiaa, jota Eike voi löytää ympäri kaupunkia. Aikamatkustus kuluttaa aina tietyn määrän tätä energiaa, ja energian loppuessa laite ei enää toimi. Eräässä luvussa Homunculus vie kaiken energian Digipadistä, jolloin pelaaja joutuu keräämään sitä lisää.


title: Shadow of Memories

text: Pelissä ei ole varsinaisesti vihollisia tai mitään toimintakohtauksia, joissa päähahmo voisi tulla tapetuksi. Sen sijaan pelaajalle kerrotaan, mihin aikaan Eike Kusch tapetaan nykyhetkessä, ja annetaan aina tietyn verran aikaa keksiä keino tämän pelastamiseksi. Mikäli pelaaja ei ehdi palauttaa Kuschia omaan aikaansa tämän kuolinhetkellä, tämä jää ikuisesti vangiksi menneisyyteen ja peli päättyy. Jos Kusch kuolee nykyhetkessä, hän siirtyy Homunculuksen ulottuvuuteen, ja pelaaja voi yrittää uudelleen.


title: Shadow of Memories

text: Peli etenee hieman interaktiivisen kirjan tavoin. Peli sisältää paljon keskustelua pelimaailman hahmojen välillä sekä pelimaailman tutkimista ja esineiden etsimistä. Esimerkiksi jokin aiemmassa luvussa saatu tavara voi olla hyödyllinen vasta viimeisissä luvuissa.


title: Shadow of Memories

text: Pelaaja voi tutkia vanhaa saksalaishenkistä kaupunkia ja sen rakennuksia neljässä eri aikatasossa. Pelaaja menneisyystasossa tekemät asiat vaikuttavat yleensä siihen, miltä kaupunki näyttää nykyhetken tasossa.


title: Tšerno

text: Tšerno (Черно) on suomalaisen Kypck-yhtyeen ensimmäinen studioalbumi.


title: Tšerno

text: Albumi äänitettiin vuonna 2007 Novaja Zemlja-, Colibri- ja Tonebox-studioilla. Albumin on tuottanut Hiili Hiilesmaa ja miksannut Hiilesmaa ja Juha Heininen HIP-studiolla.


title: Tšerno

text: Albumi ilmestyi 12. maaliskuuta 2008 tavalliseen muovikoteloon sekä digipak-koteloon pakattuna. Se sijoittui Suomen albumilistalla parhaimmillaan 11:nneksi. Albumilta julkaistiin ladattavana digisinglenä kappale ”1917”.Kappaleiden nimien englanninkieliset käännökset albumin kannesta.


title: Maini

text: Maini on suomalainen naisen etunimi, lyhennelmä "mainiota" tai "kehuttua" tarkoittavasta kansanomaisesta nimestä "Mainikki". Mainin nimipäivä on vuodesta 1950 lähtien 5. toukokuuta; aikaisemmin, vuodesta 1929 lähtien sama päivä oli ollut Mainikin nimipäivä. Nimi Maini on vuoden 2009 loppuun mennessä annettu Väestörekisterikeskuksen tietojen mukaan noin 475 naiselle ja alle 20 miehelle..


title: NW 2,5 t

text: NW 2,5 t oli itävalta-unkarilaisen Nesselsdorfer Wagenbaun (NW) ensimmäinen kuorma-auto. Auton alkuperäinen mallinimi ei ole tiedossa, jos sellaista koskaan on ollutkaan. Tšekiksi autosta käytetään yleisesti nimitystä "Prní nákladní vůz" eli "Ensimmäinen kuorma-auto". Autoa pidetään siksi merkittävänä että sen valmistumisesta 1898 lasketaan alkaneeksi Tatran ura kuorma-autovalmistajana.


title: NW 2,5 t

text: Kuorma-auton kuljetuskapasiteetti oli 2,5 tonnia. Autossa oli kaksi Benzin valmistamaa kaksisylinteristä, vesijäähdytteistä bokserimoottoria. Moottorit oli sijoitettu lattian alle auton takaosaan. Autolla kyettiin ajamaan pelkällä toisella moottorilla polttoaineen säästämiseksi. Ensimmäinen moottori piti veivata kammen avulla käyntiin, mutta toisen pystyi käynnistämään ensimmäisen moottorin avulla. Auton jäähdytysjärjestelmä oli avoin, eli höyrystynyt vesi ohjattiin putkia pitkin ajoneuvon kattoon, josta se jäähdyttyään valui takaosassa oleviin astioihin ja sitä kautta takaisin kiertoon.


title: NW 2,5 t

text: Auton huippunopeus oli 20 km/h ja mäennousukyky 12 astetta. Polttoaineenkulutus oli 4 kg/h.


title: NW 2,5 t

text: Alkuperäinen yksilö ei ole säilynyt, mutta autosta tehtiin 1970-luvulla käytettävissä olevien teknisten dokumenttien ja aikalaiskuvausten pohjalta replika, joka on taltioitu Tatran museoon Kopřivniceen.


title: Asko Laiho

text: Asko Laiho (s. 13. huhtikuuta 1930) on entinen suomalainen jalkapalloilija.


title: Asko Laiho

text: Tukimiehenä pelannut Laiho edusti koko uransa ajan, vuosina 1949–1958, Kotkan Reipasta. Reipas pelasi Laihon pelivuosina mestaruussarjassa kausilla 1955 ja 1957. Muut kaudet seura vietti alemmilla sarjatasoilla. Kaikkiaan Laiho pelasi noiden kahden pääsarjakauden aikana 26 ottelua, joissa hän teki viisi maalia.


title: Asko Laiho

text: Laiho pelasi Suomen maajoukkueessa yhden maaottelun vuonna 1956.


title: Fremde Heere Ost

text: Fremde Heere Ost () oli yleisnimitys toisen maailmansodan aikana Saksan armeijan itäisien maiden vapaaehtoisjoukkoista koostuvan armeijakunnan nimitys.


title: Fremde Heere Ost

text: Armeijakunnassa palveli muun muassa suomalaisia, volgantataareja, armenialaisia ja virolaisia. Enimmillään palveluksessa oli vuonna 1943 varsinaisesti taisteluihin osallistuvia 176 pataljoonaa ja 38 komppanian verran työ-, vartiointi- ja koulutusyksiköitä.


title: Metsästysjäljestys

text: Metsästyskoirien jäljestämiskoe eli MEJÄ on koirien koemuoto, jonka tarkoituksena on selvittää koiran kyky löytää haavoittunut hirvieläin, kuten kolarihirvi tai metsästäjän ampuma haavakkohirvi.


title: Metsästysjäljestys

text: Mejä koemuotona on alun perin tarkoitettu vain metsästyskoirille, mutta nykyään koe on avoin kaikille koiraroduille. Kokeessa jäljitellään haavoittuneen hirvieläimen kulkua maastossa. Jälki tehdään maastoon keinotekoisesti käyttämällä hirvi- tai nautaeläimen verta, jota levitetään perässä vedettävän sienen avulla. Näin syntyy verivana, jota koiran tulisi seurata. Jäljellä on erilaisia tapahtumia, jotka koiran tulisi osoittaa. Kokeessa jäljen päähän jätetään hirvieläimen sorkka, joka kuvastaa löytynyttä eläintä.


title: Metsästysjäljestys

text: Metsästyskoirien jäljesstämiskokeessa on kaksi luokkaa, avoin luokka ja voittajaluokka. Päästäkseen voittajaluokkaan koiran tulee saavuttaa avoimessa luokassa kaksi ensimmäistä palkintoa. Voittajaluokassa starttaamiseen vaaditaan myös näyttelytulos. Koira voi saavuttaa valionarvon JVA saamalla kolme ensimmäistä palkintoa voittajaluokasta.


title: Metsästysjäljestys

text: Koemuotona mejä on sulan maan laji, ja kokeita järjestetään huhtikuulta myöhäiseen syksyyn. Vuosittain valitaan myös piirinmestarit jokaisesta kennelpiiristä, jotka pääsevät edustamaan piiriään suomenmestaruuskokeeseen. Lisäksi useat rotujärjestöt ja koirakerhot valitsevat vuosittain omat mejä-mestarinsa.


title: Metsästysjäljestys

text: Jäljestävät koirat ovat tärkeitä apulaisia sekä viranomaisille että metsästäjille. Koirien avulla haavoittuneet hirvieläimet löydetään paremmin ja ne saadaan lopetettua asianmukaisella tavalla ilman, että ne joutuvat kärsimään turhaan.


title: Juha-Pekka Laine

text: Juha-Pekka Laine (19. elokuuta 1948 Savonlinna – 2. heinäkuuta 2007 Helsinki) oli suomalainen jalkapalloilija ja jääpalloilija.


title: Juha-Pekka Laine

text: Hyökkääjänä pelannut Laine oli Lappeenrannan Veiterän kasvatti. Hän nousi seuran edustusjoukkueeseen jo 15-vuotiaana. Laine siirtyi 1. divisioonan Lappeenrannan Pallon joukkueeseen 1966. Hän pelasi Lappeenrannassa kauteen 1970 asti, jona hän viimeisteli peräti 27 maalia. Kauden jälkeen Laine siirtyi mestaruussarjassa pelanneen HIFK:n riveihin. Laine pelasi HIFK:ssa kolme kautta ja siirtyi sitten Helsingin Jalkapalloklubiin kaudeksi 1974. Myöhemmin samana vuonna Laine lähti pelaamaan Alankomaiden pääsarjaan MVV Maastrichtiin. Hän oli Alankomaissa kaksi kautta, minkä jälkeen hän palasi takaisin Helsingin Jalkapalloklubiin. Laine pelasi HJK:ssa 1979 asti ja voitti Suomen mestaruuden 1978. Kaikkiaan hän pelasi Suomessa 120 pääsarjatason ottelua, joissa hän teki 35 maalia. Alankomaissa hän pelasi 41 pääsarjatason ottelua ja viimeisteli niissä kuusi maalia.


title: Juha-Pekka Laine

text: Laine pelasi Suomen maajoukkueessa vuosina 1974–1976 yhteensä 10 (tai 9) maaottelua, joissa hän teki yhden maalin.


title: Juha-Pekka Laine

text: Laine oli myös lahjakas jääpallossa, jota hän pelasi maalivahtina. Hän edusti Suomen maajoukkuetta neljässä A-maaottelussa.


title: Lindsay Price

text: Lindsay Jaylyn Price (s. 6. joulukuuta 1976 Arkadia, Kalifornia) on yhdysvaltalainen televisionäyttelijä. Hän on esiintynyt muun muassa televisiosarjoissa "Beverly Hills 90210" ja "Kauniit ja rohkeat". Vuodesta 2009 lähtien hän on esittänyt yhtä pääosista ABC:n tuottamassa "Eastwick"-draamasarjassa yhdessä Rebecca Romijnin ja Jaime Ray Newmanin kanssa. Price esiintyi Romijnin kanssa myös draamakomediassa "Pepper Dennis". Hän on myös näytellyt Victory Fordia sarjassa "Lipstick Jungle" vuodesta 2008.


title: Lindsay Price

text: Pricen äiti on korealainen, isä on saksalais-irlantilainen.


title: Lindsay Price

text: Price oli naimisissa televisiosarja "The Dead Zone"n tuottajan Shawn Pillerin kanssa 2004–2007. Price seurusteli vuodesta 2009 lähtien julkkiskokki Curtis Stonen kanssa. Parin esikoispoika Hudson syntyi 6.11.2011. Price ja Stone kihlautuivat heinäkuussa 2012 ja avioituivat 8.6.2013 Espanjassa.


title: Luettelo Cthulhu-mytologian olennoista

text: Tämä on luettelo Cthulhu-mytologian olennoista.


title: Luettelo Cthulhu-mytologian olennoista

text: Toiset jumalat (, myös "Outer Gods" eli Ulommat jumalat) ovat mytologian mahtavimpia olentoja. Toiset jumalat ovat kosmisia ja persoonattomia olentoja, joiden valta ulottuu kaikkialle universumiin. Ne ovat vielä paljon suuria muinaisia voimakkaampia ja ihmiset ovat niille täysin yhdentekeviä.


title: Luettelo Cthulhu-mytologian olennoista

text: Suuret muinaiset () ovat voimakkaita, ikiaikaisia olentoja, joita mielettömät kultistit palvovat jumalina. Suuret muinaiset ovat kosmisia hirviöitä, jotka ovat kotoisin universumin osista, jotka poikkeavat suuresti meidän osastamme universumia. Ne koostuvat aineesta, joka ei ole täysin maapallon aineen kaltaista. Tähtien asennoista johtuvien maailmankausien vuoksi suuret muinaiset ovat tällä hetkellä – ainakin maapallolla – vajonneena pitkään uneen.


title: Luettelo Cthulhu-mytologian olennoista

text: Enin osa suurista muinaisista ei ole kyvyiltään läheskään yhtä kaikkivoipaa kuin lukumäärältään pienempi valiojoukko, ja tähän ryhmään kuuluvat suuret muinaiset ovat myös useimmiten fysiikan lakien alaisia.Maan jumalat eli Suuret (en. "Gods of Earth", "Great Ones") ovat unimaailman jumalia. Nämä eivät ole läheskään yhtä voimallisia kuin suuret muinaiset tai toiset jumalat, eivätkä edes yhtä älykkäitä kuin ihmiset. Ne ovat kuitenkin toisten jumalien, erityisesti Nyarlathotepin suojeluksessa.


title: Luettelo Cthulhu-mytologian olennoista

text: Vanhemmat jumalat (, "Elder Ones") ovat joukko olentoja, jotka aikakausia sitten karkottivat ja vangitsivat suuret muinaiset näiden kapinoitua vanhempien jumalien käskyä vastaan. Voimiltaan vanhemmat jumalat ovat paljon voimakkaimpiakin suuria muinaisia ylempänä. August Derleth kehitti nämä olennot, ja monien mielestä ne ovatkin Lovecraftin hengen vastaisia tuoden Lovecraftin kosmiseen välinpitämättömyyteen hyvän ja pahan vastakkainasettelun, ja tästä systä eivät laske niitä kiinteäksi osaksi mytologian kaanonia. Vanhemmat jumalat eivät kuitenkaan välitä ihmisen käsityksistä "hyvästä" ja "pahasta" sen enempää kuin ne, joita vastustavat ja pitävätkin ihmisiä kirppuja merkityksettömämpinä.


title: Luettelo Cthulhu-mytologian olennoista

text: On huomattava, että vaikka Lovecraft mainitsikin monet näistä olennoista, ja sen myötä ne on myöhemmin liitetty lovecraftilaiseen kauhuun ja fantasiaan (myös Cthulhu-mytologiaan), hän ei välttämättä tarkoittanut niitä sellaisiksi olennoiksi, kuin monet hänen jälkeensä kirjoittaneet. Koko vanhempien jumalten käsitekin syntyi vasta Lovecraftin kuoleman jälkeen.


title: Luettelo Cthulhu-mytologian paikoista

text: Tämä on luettelo Cthulhu-mytologian paikoista.


title: Luettelo Cthulhu-mytologian kulteista

text: Tämä on luettelo Cthulhu-mytologian kulteista.


title: Luettelo Cthulhu-mytologian kirjoista

text: Tämä on luettelo Cthulhu-mytologian kirjoista.


title: Luettelo Cthulhu-mytologian kirjoista

text: Cthulhu-mytologiaan kuuluu suuri joukko fiktiivisiä muinaisia kirjoja, jotka ovat yleensä tietoa Suurista muinaisista ja okkultismista sisältäviä grimoireja, ennustuskokoelmia tai kirjoituksia jumalolentojen historiasta. Tunnetuin näistä kirjoista on H.P. Lovecraftin luomus "Necronomicon". Hänen jälkeensä monet muut ovat maininneet "Necronomiconin" ja liudan muita kirjoja. Osa kirjoista esiintyy vain yhdessä mytologian tarinassa tai vain yhden kirjailijan teksteissä, osa on vakiintunut kiinteäksi osaksi Cthulhu-kirjallisuutta.


title: Luettelo Cthulhu-mytologian kirjoista

text:
Tämä luettelo ei listaa:
vaan mytologiaan keskeisesti kuuluvia kuvitteellisia kirjoja.


title: Pitztal

text: Pitztal 40 km pitkä sivulaakso liittomaa Tirolissa Itävallassa. Laaksossa virtaa Pitze-joki (eli Pitzbach).


title: Pitztal

text: Pitztalissa on hiihtoalue "Pitztaler Gletscher" jossa käy vuosittain 1,2 miljoonaa matkailijaa. Alueen hotelleissa ja täysihoitoloissa on 8 000 vuodepaikkaa. Seudun kyliä ovat Arzl im Pitztal, Wenns, Jerzens, St. Leonhard im Pitztal.


title: Pitztal

text: Alppihiihtäjä Benjamin Raich on kotoisin Arzlista.


title: Télévision Tunisienne 1

text: Télévision Tunisienne Nationale 1 () on tunisialainen kaapelitelevisiokanava, joka esiintyy myös eripuolella maailmaa satelliitin kautta.


title: Télévision Tunisienne 1

text: Kanava aloitti toimintansa nimellä RTT (Tunisian Broadcasting Television), joka ennen virallista ensi lähetystään teki kaksi koelähetyksiä. Ensimmäinen lähetettiin 1. lokakuuta 1965, joka kesti hieman yli tunnin. Samana vuonna se lähetti toisen lähetyksensä 29. lokakuuta, joka kesti tällä kertaa hieman yli kaksi tuntia. Tuona aikana ohjelmistossa oli musiikkia, teatteria ja taikuutta.


title: Télévision Tunisienne 1

text: Kanava sai lopulta virallisen ensilähetyksensä 31. toukokuuta 1966 ja erityisesti vuodesta 1967 lähtien se teki läpimurron Tunisian televisiohistoriassa. Kanava lähetti päivässä kolme tuntia ohjelmaa, joissa oli sekoitus arabiaksi ja ranskaksi puhuttuja ohjelmia. Lopulta vuoden 1976 lopulla kanavan ohjelmisto näytettiin väreinä. Vuonna 1983 perustettiin toinen kanava RTT 2, jonka seurauksena se nimettiin uudelle nimelle RTT 1. Lopulta Tunisian presidentin vaihdoksen myötä 7. marraskuuta 1987 televisiokanavan nimi muutettiin kolmannen kerran TV7:ksi vuonna 1992. Sittemmin kanavan nimen idea on pysynyt samana ja sitä on nimitetty Tunis 7:nä vuosina 1997-2008 ja 23. toukokuuta 2008 lähtien Tunisie 7.


title: Télévision Tunisienne 1

text: Huhtikuussa 2008 Tunisiassa tehdyn tutkimuksen mukaan kanava oli maan toiseksi katsotuin televisiokanava.


title: Télévision Tunisienne 1

text: 15. tammikuuta 2011 kanava uudistettiin, kun päivää aikaisemmin maan presidentti Zine el-Abidine Ben Ali poistui maasta pitkään jatkuneiden levottomuuksien myötä. Kanava otti uudeksi nimekseen "Tunisian kansallinen televisio" () ja viikkoa myöhemmin nimeä hienosäädettiin Télévision Tunisienne 1:ksi, kun Tunisie 21 nimettiin Télévision Tunisienne 2:ksi. Kanava sai myös lopullisen logonsa 25. heinäkuuta 2011.Kanava esittää maajoukkueotteluidensa ohella maansa pääsarjaotteluita, sekä toiseksi korkeimman sarjan otteluita.


title: Water (vuoden 2005 elokuva)

text: Water (वाटर) on vuonna 2005 valmistunut Deepa Mehtan käsikirjoittama ja ohjaama kanadalainen elokuva, joka oli ehdolla parhaan ulkomaisen elokuvan Oscar-palkintoon. Se on osa Mehtan naisten elämää Intiassa kartoittavaa trilogiaa "Fire - Earth - Water".


title: Water (vuoden 2005 elokuva)

text: Vuoteen 1938 sijoittuva teos kuvaa elämää leskientalossa ("ashram") Varanasissa, Intiassa.


title: Water (vuoden 2005 elokuva)

text: Tarinan keskushenkilö on kahdeksanvuotias Chuyia, joka tuodaan leskientaloon, koska hänen aviomiehensä on kuollut. Lapsen edesottamukset ja viattomat kysymykset, kuten "missä on miesleskien talo", järkyttävät eristäytyneen "ashramin" elämää. Chuyi tutustuu nuoreen leskeen Kalyaniin, joka joutuu myymään seksiä rahan hankkimiseksi talolle. Leskentalossakin saadaan tietää Mahatma Gandhin uudistuksista, kun Kalyani tutustuu lakia opiskelevaan, gandhilaiseen Narayaniin. Nuoret rakastuvat, ja Narayani olisi valmis kihlaamaan nuoren lesken. Uusi laki sallisi sen, vastoin perinnäistapaa. Narayanin äiti vastustaa ajatusta, mutta hänen maallistunut isänsä taas voisi sen hyväksyäkin.


title: Water (vuoden 2005 elokuva)

text: "Water" oli Mehtalle hyvin monivaiheinen hanke. Hän aloitti sen kuvaukset 2000, mutta hindufundamentalistit ottivat sen silmätikuksi arkaluontoisen aiheen vuoksi. Trilogian ensimmäinen osa "Fire" joutui hyökkäilyjen kohteeksi lesboviittaustensa vuoksi. Vastalauseiden vuoksi Mehta keskytti "Waterin" kuvaukset intialaisessa Virmanin kaupungissa, ja teosta päästiin kuvaamaan vasta vuonna 2004 Sri Lankassa.


title: Mal día para pescar

text: Mal día para pescar (”huono päivä lähteä kalaan”, kansainväliseltä levitysnimeltään Bad Day to Go Fishing) on Alvaro Brechnerin ohjaama elokuva vuodelta 2009. Uruguay valitsi sen omaksi Oscar-ehdokkaakseen. Elokuvan toista pääosaa näyttelee suomalainen Jouko Ahola. Hän esittää itäsaksalaista voimamiestä Jacob van Oppenia, joka kiertää managerinsa (Gary Piquer) kanssa Etelä-Amerikan pikkukaupunkeja järjestämässä painitapahtumia.


title: Antero Lamminen

text: Juho Antero (Antero Johannes) Lamminen () oli suomalainen lehtitoimittaja ja kokoomuslainen poliitikko.


title: Antero Lamminen

text: Lamminen toimi vuodesta 1911 vuoteen 1917 Satakunnan Sanomien ja vuodesta 1918, jolloin Satakunnan Sanomat yhdistyi Satakunta-lehden kanssa, vuoteen 1953 Satakunnan Kansan päätoimittajana. Toimittajan työn ohella hän työskenteli vuosina 1916–1926 Porin teollisuuskoulun ja vuosina 1924–1938 Porin kauppakoulun opettajana. Koulutukseltaan hän oli filosofian maisteri, joksi valmistui vuonna 1914.


title: Antero Lamminen

text: Lamminen oli myös poliitikko. Hänet valittiin kaksissa vaaleissa, 1929 ja 1930, eduskuntaan, jossa hän toimi neljän vuoden ajan, elokuusta 1929 elokuuhun 1933. Hän edusti Turun läänin pohjoista vaalipiiriä. Eduskunnan valiokunnista hän vaikutti suuressa valiokunnassa, talousvaliokunnassa, työväenasiainvaliokunnassa, jossa oli myös puheenjohtajana, ja ulkoasiainvaliokunnassa. Lamminen toimi poliittisella urallaan myös Porin kaupunginvaltuuston jäsenenä ja puheenjohtajana, Satakunnan Kokoomuksen puheenjohtajana, vuosina 1938–1952, sekä kolmesti, vaaleissa 1925, 1931 ja 1950, presidentin valitsijamiehenä.


title: Antero Lamminen

text: Lammisen muihin luottamustehtäviin kuuluivat muun muassa Satakunnan kansallisliiton, Satakunnan kansallissäätiön, Satakunnan kirjallisen kerhon ja Satakunnan sanomalehtimiesyhdistyksen puheenjohtajuudet.


title: Antero Lamminen

text: Lamminen oli kahdesti aviossa. Hänen ensimmäinen puolisonsa oli Aina Amalia Långstöm, jonka kanssa hän oli naimisissa vuodesta 1912 vuoteen 1920, ja hänen toinen puolisonsa oli Ester Alli Alina Frisk, jonka kanssa hän oli avioitui vuonna 1930. Lammisen vanhemmat olivat maakauppias Johan Lamminen ja Maria Vilhelmiina Tuisku.


title: Antero Lamminen

text: Lamminen kuoli syyskuussa 1960, 76 vuoden iässä.


title: Yhdystie 1361

text: Yhdystie 1361 on Hyvinkäältä Läyliäisiin Kytäjän kautta johtava yhdystie. Tie lähtee Hyvinkäältä lännen suuntaan ja alkupää on olemukseltaan kaupunkimainen. Moottoritien ylitettyään tie muuttuu olemukseltaan maaseutumaiseksi ja kulkee peltojen reunalla.


title: Yhdystie 1361

text: Kytäjälle saavuttaessa Kytäjän kartano jää luoteeseen ja tie ylittää Kytäjärveltä Vantaanjokeen laskevan Keihäsjoen. Kytäjän kirkko on vilaukselta nähtävissä Palkkisillantien risteyksessä. Tämän jälkeen tie kulkee golfkenttien läpi kohti Patojaa. Tien vieressä kulkee tällä osuudella 2007 valmistunut kevyenliikenteenväylä. Kytäjän alueella tiestä erkanevat paikallistiet Herusten kylään Nurmijärvelle (Palkkisillantie), Vihtijärven kylään Vihtiin (Suopellontie) ja Lopen puolelle Hirvijärvelle (Kenkiäntie).


title: Yhdystie 1361

text: Patojassa tien luonne muuttuu voimakkaasti, koska se seuraa entistä lehmipolun linjausta. Tämän vuoksi siinä on jyrkkiä mutkia sekä mäkiä ja tie onkin onnettomuusherkän maineessa tällä osuudella. Tie päättyy Klaukkalantien risteykseen Lopen Läyliäisissä.


title: Olli Zitting

text: Olli Pekka (O. P.) Zitting () oli suomalainen poliitikko. Hänen puolueensa oli Kansallinen Kokoomus.


title: Olli Zitting

text: Zitting toimi puolentoista vuoden ajan, helmikuusta 1926 syyskuuhun 1927, Kuopion läänin läntisen vaalipiirin kansanedustajana. Hän nousi eduskuntaan varaedustajan paikalta, Armas Saastamoisen siirryttyä suurlähettilääksi, ja hän toimi jäsenenä puolustusasiainvaliokunnassa. Zitting toimi poliittisella urallaan myös Muuruveden kunnallispolitiikassa, kunnanvaltuuston ja kunnallislautakunnan jäsenenä sekä molempien puheenjohtajana, ja kokoomuksen Kuopion piirin puheenjohtajana. Hän sai vuonna 1926 kunnallisneuvoksen arvonimen.


title: Olli Zitting

text: Zittingin muihin luottamustehtäviin lukeutuivat muun muassa Pohjois-Savon maataloustuottajien piiriliiton, Pohjois-Savon piirimielisairaalan johtokunnan ja Siilinjärven–Viinijärven ratatoimikunnan puheenjohtajuudet. Hän oli siviiliammatiltaan maanviljelijä, jona hän toimi Muuruvedellä vuodesta 1892.


title: Olli Zitting

text: Zitting oli naimisissa Eriika Raatikaisen (1871–1956) kanssa, jonka kanssa hän avioitui vuonna 1898. He saivat yhdeksän lasta; 6 poikaa ja 3 tyttöä. Kansanedustajana vuosina 1930–1933 toiminut Emil Rautaharju oli Olli Zittingin veli.


title: Olli Zitting

text: Zitting kuoli toukokuussa 1929, 57 vuoden iässä.


title: Geoff Sanderson

text: Geoff M. Sanderson (s. 1. helmikuuta 1972 Hay River, Luoteisterritoriot, Kanada) on uransa lopettanut kanadalainen jääkiekkoilija, pelipaikaltaan vasen laitahyökkääjä.


title: Geoff Sanderson

text: Hartford Whalers varasi Sandersonin toisella kierroksella varausvuorolla 36. Ennen NHL-uraansa Sanderson edusti juniorina WHL:n Swift Current Broncosia kaudet 1988–1991.


title: Geoff Sanderson

text: Sanderson teki NHL-debyyttinä hänet varanneessa Hartfordissa kaudella 1990–1991 pelaten 2 ottelua runkosarjassa tehopistein 0+1. Ensimmäisellä täydellä kaudellaan NHL:ssä Sanderson teki 64 ottelussa tehopisteet 13+18=31. Kaudella 1992–1993 hän teki uransa parhaat pisteet runkosarjassa tekemällä 82 ottelussa tehopisteet 46+43=89. Sanderson pelasi kaudet 1991–1997 Hartfordissa lukuun ottamatta NHL:n työsulun takia pelattua 12 ottelua SM-liigan HPK:ssa. Sanderson teki HPK:ssa pelaamissaan otteluissa tehopisteet 6+4=10. Hartfordin aikanaan Sanderson pelasi ssa vuosina 1994 ja 1997.


title: Geoff Sanderson

text: Kaudeksi 1997–1998 Hartford Whalers myytiin, ja joukkue siirtyi Pohjois-Carolinan Raleighiin vaihtaen nimekseen Carolina Hurricanes. Sanderson pelasi Carolinassa vain 40 ottelua runkosarjassa tehopistein 7+10=17 ennen kuin hänet kaupattiin Vancouver Canucksiin tammikuussa 1998. Sanderson ehti pelata Vancouverissa vain 9 ottelua tehopistein 0+3 ennen kuin hänet kaupattiin Buffalo Sabresiin, jossa hän pelasi kauden loppuun.


title: Geoff Sanderson

text: Sanderson pelasi Buffalossa kolme kautta vuosina 1997–2000 ja pääsi kaudella 1998–1999 Stanley Cup -finaaleihin, joissa kuitenkin Dallas kaatoi Buffalon otteluvoitoin 4–2.


title: Geoff Sanderson

text: Buffalo ei suojannut Sandersonia vuoden 2000 laajennusdraftissa jolloin Columbus Blue Jackets varasi Sandersonin numerolla 24. Columbuksessa Sanderson pelasi kaudet 2000–2004 ja teki ensimmäisellä kaudellaan joukkueessa tehopisteet 30+26=56. Kaudella 2002–2003 Sanderson teki kuudetta kertaa urallaan runkosarjassa vähintään 30 maalia, kun hän teki kaudella tehopisteet 34+33=67.


title: Geoff Sanderson

text: Sanderson palasi Vancouver Canucksiin kaudeksi 2003–2004. Hän edusti kausina 2003–2008 Vancouverin lisäksi Sveitsin pääsarjan Genève-Servettea, toistamiseen urallaan Columbus Blue Jacketsia, Phoenix Coyotesia, Philadelphia Flyersia ja Edmonton Oilersia ennen kuin lopetti uransa vuonna 2008.


title: Geoff Sanderson

text: Sanderson ei ole virallisesti ilmoittanut uransa loppumisesta, mutta hän ei ole pelannut otteluakaan kauden 2007–2008 jälkeen.


title: Geoff Sanderson

text: Sanderson on edustanut Kanadan maajoukkuetta vuosien 1993, 1994 ja 1997 jääkiekon maailmanmestaruuskilpailuissa, joissa hän voitti kultaa vuosina 1994 ja 1997.


title: Geoff Sanderson

text: Sandersonin serkut Wade Brookbank ja Sheldon Brookbank ovat myös jääkiekkoilijoita, jotka pelaavat NHL:ssä.


title: Emil Rautaharju

text: Emil Fredrik Rautaharju (ent. Zitting, ) oli suomalainen poliitikko. Hänen puolueensa oli Kansallinen Kokoomus.


title: Emil Rautaharju

text: Rautaharju valittiin eduskuntaan Kuopion läänin läntisestä vaalipiiristä vaaleissa 1930. Hän toimi kansanedustajana kolmen vuoden ajan, lokakuusta 1930 elokuuhun 1933, ja oli jäsenenä maatalousvaliokunnassa. Rautaharju vaikutti poliittisella urallaan myös Vehmersalmen kunnallispolitiikassa, kunnan kunnanvaltuuston jäsenenä ja puheenjohtajana.


title: Emil Rautaharju

text: Rautaharju syntyi maanviljelijäperheeseen ja oli itsekin siviiliammatiltaan maanviljelijä. Hän viljeli maata synnyinkunnassaan Nilsiässä vuosina 1893–1904 ja Kuopion maalaiskunnassa, sittemmin Vehmersalmella (kunnan itsenäistyttyä), vuodesta 1904.


title: Emil Rautaharju

text: Rautaharju oli naimisissa. Hänen puolisonsa oli Lydia Henrika Jalkanen, jonka kanssa hän avioitui vuonna 1906. Kansanedustajana vuosina 1926–1927 toiminut Olli Zitting oli Rautaharjun veli.


title: Emil Rautaharju

text: Rautaharju kuoli helmikuussa 1947, 71-vuotiaana.


title: Jamie Allison

text: Jamie Allison (s. 13. toukokuuta 1975 Lindsay, Ontario, Kanada) on uransa lopettanut kanadalainen jääkiekkoilija, pelipaikaltaan puolustaja.


title: Jamie Allison

text: Ennen NHL-uraansa Allison pelasi juniorina kaudet 1991–1995 OHL:ssä Windsor Spitfiresissa ja Detroit Jr. Red Wingsissa. Calgary Flames varasi Allisonin toisella kierroksella varausvuorolla 44.


title: Jamie Allison

text: Allison teki debyyttinä NHL:ssä kaudella 1994–1995 pelaten yhden runkosarjaottelun hänet varanneessa Calgary Flamesissa. Seuraavan kauden Allison pelasi kokonaan Calgaryn farmijoukkue Saint John Flamesissa. Kauden 1996–1997 Allison pelasi vielä pääosin Saint Johnissa mutta pääsi pelaamaan myös 20 runkosarjan ottelua Calgaryssä. Allison jäi ilman tehopisteitä NHL:ssä tuolla kaudella.


title: Jamie Allison

text: Kaudella 1997–1998 Allison pelasi 43 runkosarjan ottelua Calgaryssä tehopistein 3+8=11. Osa kaudesta meni jälleen Saint Johnissa. Kaudeksi 1998–1999 Allison siirtyi Chicago Blackhawksiin. Allison pelasi Chicagossa kaudet 1998–2001 ennen siirtymistään takaisin Calgary Flamesiin.


title: Jamie Allison

text: Allison pelasi Calgaryssä vain puoli kautta ennen siirtymistään Columbus Blue Jacketsiin. Kahden Columbus-kauden jälkeen Allison vaihtoi jälleen seuraa, tällä kertaa Nashville Predatorsiin. Allison pelasi Nashvillessä kauden 2003–2004 ja puoliksi kauden 2005–2006.


title: Jamie Allison

text: Allison siirtyi kesken kauden 2005-2006 Florida Panthersiin, jossa pelasi kuitenkin vain seitsemän ottelua runkosarjassa.


title: Jamie Allison

text: Vuonna 2006 Allison teki sopimuksen vapaana agenttina Ottawa Senatorsin kanssa mutta pelasi koko kauden 2006–2007 Ottawan farmijoukkue Binghamton Senatorsissa. Allison lopetti uransa kauden päätteeksi.


title: Jamie Allison

text: Allison pelasi yhteensä 11 kautta NHL:ssä ja teki tehopisteet 7+23=30 372 ottelussa runkosarjassa. Rangaistusminuutteja hän sai 639.


title: Edunvalvontavaltuutus

text: Edunvalvontavaltuutus on valtuutus, jonka valtuuttaja on määrännyt tulemaan voimaan siinä tapauksessa, että hän tulee sairauden, henkisen toiminnan häiriintymisen, heikentyneen terveydentilan tai muun vastaavan syyn vuoksi kykenemättömäksi huolehtimaan asioistaan. Edunvalvontavaltuutus on marraskuusta 2007 alkaen käytössä oleva uusi oikeudellinen instituutio, joka on luotu vaihtoehdoksi perinteisille edustuksen muodoille. Edunvalvontavaltuutuksen tarkoitus on samankaltainen kuin edunvalvojan määräämisellä, mutta erona on se, että edustus perustuu valtuuttajan omaan tahdonilmaisuun ja valtuuttajan tekemään valtakirjaan.


title: Edunvalvontavaltuutus

text: "Edunvalvontavaltuutettu" on valtuuttajan itsensä määräämä henkilö, joka edustaa valtuuttajaa niissä asioissa, jotka on yksilöity valtakirjassa. Edunvalvontavaltuutettu on aina luonnollinen henkilö. Valtuutettu osoittaa kelpoisuutensa edunvalvontavaltakirjalla ja maistraatin vahvistamispäätöksellä. Valtakirja laaditaan valtuuttajan vielä ollessa toimintakykyinen. Valtuutus tulee voimaan kun valtuuttaja on tullut kykenemättömäksi huolehtimaan niistä asioistaan, joita valtuutus koskee, ja maistraatti on vahvistanut sen.


title: Edunvalvontavaltuutus

text: Itsemääräämisoikeuden kannalta edunvalvontavaltuutuksesta annetun lain keskeisiä elementtejä ovat:


title: Helvi

text: Helvi on suomalainen naisen etunimi. Se tulee alun perin saksalaisesta nimestä Hedwig, joka on yhdistetty taistelua ja sotaa tarkoittavista sanoista.. Tammikuun 2017 loppuun mennessä nimi Helvi on Suomessa annettu 23 675 naiselle ja alle viidelle miehelle.


title: Helvi

text: Helvin nimipäivää vietetään 15. lokakuuta, joka oli alun perin pyhän Hedwigin päivä.


title: Yrjö Hirvensalo

text: Yrjö Hirvensalo (vuoteen 1906 Lagus, ) oli suomalainen apteekkari ja poliitikko. Hän oli puoluetaustaltaan kokoomuslainen.


title: Yrjö Hirvensalo

text: Proviisoriksi vuonna 1915 valmistunut Hirvensalo työskenteli vuodesta 1915 vuoteen 1919 Nivalan apteekin hoitajana ja vuodesta 1919 vuoteen 1954, 35 vuoden ajan, Iisalmen apteekkarina. Hän oli myös Pohjolan Osake-Pankin Nivalan konttorin hoitajana vuonna 1919 ja tilanomistajana Lapinlahdella vuodesta 1920.


title: Yrjö Hirvensalo

text: Hirvensalo oli myös poliitikko. Hän nousi eduskuntaan varaedustajan paikalta, Eetu Vaaraman kuoltua, ja toimi kansanedustajana puolentoista vuoden ajan, helmikuusta 1938 elokuuhun 1939. Hän edusti Kuopion läänin läntistä vaalipiiriä. Hän oli ensimmäinen ja on edelleen ainut kansanedustajana toiminut apteekkari. Hirvensalo toimi poliittisella urallaan myös Iisalmen kaupunginvaltuuston jäsenenä ja puheenjohtajana, kokoomuksen puoluevaltuuskunnan jäsenenä, kokoomuksen Kuopion piiriliiton puheenjohtajana ja kolmissa vaaleissa, 1937, 1940 ja 1943, presidentin valitsijamiehenä.


title: Yrjö Hirvensalo

text: Hirvensalon vanhemmat olivat pastori Vilhelm Lagus ja Hilma Maria Parviainen. Hänen puolisonsa oli Erna Loviisa Dahlström, jonka kanssa hän avioitui vuonna 1916. Hirvensalo kuoli joulukuussa 1954, 66-vuotiaana.


title: Pohjoismaiset hiihtolajit talviolympialaisissa 2010

text: Pohjoismaiset hiihtolajit vuoden 2010 talviolympialaisissa Vancouverissa käytiin Whistlerissä Whistler Olympic Parkissa 12.–28. helmikuuta 2010.


text: 17. helmikuuta


text: 22. helmikuuta


text: 15. helmikuuta


text: 20. helmikuuta


text: 28. helmikuuta


text: 24. helmikuuta


text: 19. helmikuuta


text: 27. helmikuuta


text: 25. helmikuuta


text: 14. helmikuuta


text: 23. helmikuuta


text: 13. helmikuuta


text: Ensimmäisen kierroksen jälkeen Suomen Matti Hautamäki oli kolmantena, mutta romahti toisella, pahasti epäonnistuneella hypyllään toisen kierroksen viimeisten joukkoon sijalle 26.


title: Kosketuspiste

text:
Topologisen avaruuden "X" osajoukon kosketuspisteellä tarkoitetaan sellaista topologisen avaruuden "X" pistettä "x", että kaikki "x":n ympäristöt "U" sisältävät ainakin yhden "A":han kuuluvan pisteen.
Formaalisti; formula_1: U ∩ A ≠ formula_2.


title: Kosketuspiste

text: Minkä tahansa osajoukon jokainen piste on samalla sen kosketuspiste, koska se kuuluu jokaiseen ympäristöönsä. Lisäksi joukon "A" kosketuspisteitä ovat kaikki joukon reunapisteet, jotka kuitenkin voivat joko kuulua tai olla kuulumatta "A":han.


title: Kosketuspiste

text: A:n kosketuspisteiden joukkoa sanotaan A:n sulkeumaksi:


title: Kosketuspiste

text: Jokainen joukko on siis sulkeumansa osajoukko. Jos joukon A kaikki kosketuspisteet kuuluvat A:han eli A on itsensä sulkeuma, A on suljettu joukko.


title: Kosketuspiste

text: Sulkeumaa "A" saatetaan merkitä myös muilla tavoin: cl("A"), Cl("A") tai formula_5.


title: Kosketuspiste

text: Joukon "A" kasautumispiste on piste "x", jonka jokainen ympäristö sisältää "x":n lisäksi jonkin muunkin "A":han kuuluvan pisteen. Jokainen kasautumispiste on siis samalla kosketuspiste, mutta joukolla saattaa olla myös erakkopisteitä, jotka kuuluvat joukkoon ja ovat myös sen kosketuspisteitä, mutta eivät kasautumispisteitä.


title: Paasio

text: Paasio on muun muassa seuraavien henkilöiden sukunimi:


title: Pienestä pitäen

text: ”Pienestä pitäen” on Juice Leskisen säveltämä ja sanoittama kappale vuodelta 1991. Se on Leskisen tuotannossa harvinaisen positiivinen, eroottinen rakkauslaulu, jonka kertosäe kuuluu: "Vaikka kadoksiin ryyppäisin kaiken muun" / "koskaan unohtaa voi sitä en" / "sinä rakastat minua pienestä pitäen". Laulu on kirjoitettu aikana, jolloin Juice Leskinen oli tavannut tulevan vaimonsa Annelen.


title: Pienestä pitäen

text: ”Pienestä pitäen” ilmestyi Juice Leskinen Grand Slamin LP:llä "Taivaan kappaleita" ja tuplasinglenä, jonka muut kappaleet ovat ”Daisarit”, ”Siniristiloppumme” ja ”Action!!!”. Kappaleen esittävät Juice Leskinen (laulu), Anssi Tikanmäki (piano, urut ja taustalaulu), Ila Loueranta (akustinen kitara ja taustalaulu), Jari Yliaho (sähkökitara ja taustalaulu), Antti Tammilehto (basso) ja Vesa Sytelä (rummut). Kappale oli Suomen singlelistan ykkösenä 24. kesäkuuta – 7. heinäkuuta 1991.


title: Pienestä pitäen

text: Vuonna 2009 Pate Mustajärvi lauloi kappaleesta cover-version, joka ilmestyi sekä singlenä että "Ollaan ihmisiksi" -albumilla, jolla Mustajärvi tulkitsee Juice Leskisen kappaleita.


title: Alppihiihto talviolympialaisissa 2010

text: XXI talviolympialaisissa Vancouverissa järjestettiin alppihiihdossa yhteensä kymmenen kilpailua. Kilpailut käytiin Whistlerissä Whistler Creeksidella 15.–27. helmikuuta 2010.